Asal-Usul Dan Maksud Nama Bulan Dalam Kalendar Hijrah Islam

Masyarakat seluruh dunia rata-ratanya selesa dengan sistem kalendar Gregorian yang kita gunakan sekarang, bagi mengukur tempoh hari dan tahun.

Bagaimanapun, dibeberapa negara lain turut wujud negara yang tidak menggunakan sistem kalendar Gregorian, tetapi menggunakan sistem kalendar mereka sendiri. Di negara kita juga, selain daripada kalendar Gregorian turut ada dua lagi sistem kiraan yang terkenal iaitu kalendar orang Cina dan kalendar Hijrah untuk orang Islam.

Kalendar Hijrah merupakan sistem kalendar yang sangat penting bagi setiap orang Muslim, kerana selain daripada menjadi penanda hari dan tahun - ia juga menjadi petanda banyak amalan ibadah yang wajib atau harus dilakukan umat Islam. Pernahkah anda tertanya, dari manakah datangnya nama bulan-bulan dalam kalendar Islam?

'Muharram' membawa makna 'bulan terlarang' di kalangan orang Arab, selain daripada 3 bulan lagi yang dianggap suci dalam kalendar orang Arab. Pada bulan ini, orang Arab dilarang daripada melakukan sebarang bentuk peperangan, pembunuhan atau kekasaran.

Nama bulan 'Safar' diambil sempena kejadian yang akan berlaku dalam masyarakat Arab sebelum zaman Rasulullah saw. di mana orang Arab akan keluar meninggalkan kediaman mereka, untuk mencari makanan atau bekalan. 'Safar' bermakna kosong atau ditinggalkan.

Sengaja kami gabungkan kedua-duanya kerana nama dua bulan ini saling berkait antara satu sama lain. Rabiulawal dan Rabiulakhir membawa makna permulaan musim bunga dan penghujung musim bunga.

Orang Arab menamakan dua bulan ini sempena berakhirnya musim bunga di kawasan mereka dan bermulanya musim panas atau kering, yang menyebabkan tanah mula merekah. Jamadilawal menandakan permulaannya sementara Jamadilakhir menandakan pengakhirannya.

Bulan Rejab adalah bulan larangan, sama seperti bulan Muharram. Sebarang bentuk peperangan, pertelingkahan dan pergaduhan dilarang dalam bulan ini kerana istilah 'Rejab' 'atau 'Rajab' membawa makna 'menghormati' atau 'hormat.'

Bulan 'Sya'aban' atau 'Sha'ban' merupakan bulan kelapan dalam kalendar Islam di mana orang Arab akan melakukan amalan yang dinamakan sebagai 'tasha'aba' atau pencarian air, bagi dijadikan bekalan minuman dan kegunaan mereka. Selain itu, 'sha'aba' juga membawa makna bertebaran atau berpecah menandakan komuniti Arab ketika itu, akan keluar meninggalkan kediaman mereka bagi mendapatkan bekalan.

Seperti yang kami sudah jelaskan dalam artikel ini, Ramadan membawa makna 'kepanasan melampau' atau 'panas terik.' Orang Arab sebelum kehadiran Rasulullah saw. menandakan kedatangan panas terik ini dengan istilah Ramadan.

Bulan 'Syawal' pula dinamakan sempena bulan di mana kebanyakan unta betina belaan orang Arab akan bunting menunggu masa untuk beranak. Makna 'Syawal' itu sendiri adalah 'mengangkat' atau 'memikul', mirip dengan tugas ibu unta mengandungkan anak dalam kandungannya.

Bulan Zulkaedah merupakan bulan di mana orang Arab akan berehat, jadi 'Zulkaedah' itu sendiri membawa makna serupa. Pada bulan ini orang Arab akan duduk di rumah, akur dengan arahan serupa yang disebutkan dalam bulan Muharram dan Rejab, di mana aktiviti peperangan dilarang sama sekali.

Selepas penat berehat selama sebulan, kedatangan bulan Zulhijjah pula menandakan bermulanya musim haji. Jadi namanya juga perlulah mencerminkan ibadah haji yang perlu dilakukan jadi Zulhijjah merupakan 'bulan mengerjakan Haji.'

Perlu diingatkan, ibadah haji bukannya bermula ketika zaman Rasulullah saw. tetapi sudah pun bermula sejak zaman Nabi Ibrahim as. dan anaknya Nabi Ismail as. jadi tidak menghairankanlah bagaimana nama bulan ini sudah wujud sebelum era Nabi Muhammad saw. lagi.

Ada satu persoalan yang pasti bermain difikiran anda selama ini - siapa yang putuskan nama-nama ni? Yang jelas, Rasulullah saw. tidak memainkan peranan dalam penamaan bulan-bulan Islam ini kerana proses penamaannya sudah pun dilakukan lebih awal.

Penamaan bulan-bulan ini dilakukan oleh moyang ke 5 kepada Rasulullah saw. iaitu Kilab bin Murrah, seorang pemimpin Bani Quraisy yang sangat disegani.

Sekitar 150 tahun sebelum Rasulullah saw. dilahirkan, Kilab bin Murrah telah pun mengumpulkan pemimpin-pemimpin orang Quraisy lain bagi menamakan bulan-bulan ini, supaya mudah untuk orang Arab memahami gerakan waktu dalam tempoh bulan dan tahun.


5 Tips Elak Penyakit Nyanyuk Berdasarkan Sains

Ramai di antara kita cukup risau sekiranya kita mula menunjukkan tanda-tanda semakin mudah melupakan sesuatu, sehingga benar-benar jadi seorang pelupa.

Susah hati kan bila terjadi situasi di mana kita terlupa perkara-perkara mudah, seperti kat mana letaknya barang atau nama individu yang kita kenali? Secara saintifik, wujud beberapa kaedah ringkas yang boleh membantu kita memperkuatkan daya ingatan kita.

Berikut adalah lima langkah yang dibuktikan melalui sains, mampu memperkukuhkan kekuatan minda kita untuk mengingati sesuatu dan sentiasa pantas mengingati balik apa saja maklumat yang perlu.

Beberapa kajian yang dijalankan telahpun membuktikan bahawa kesan senaman, tak perlu senaman berat pun cukup sekadar senaman berjalan mampu meningkatkan daya kekuatan minda kita dalam dua cara.

Yang pertama, keupayaan untuk mengingati semula sesuatu (memory recall) dan yang kedua, keupayaan kognitif kita dalam mentafsir apa yang berlaku di sekeliling kita

Secara saintifiknya, apabila kita bersenam tubuh kita akan beranggapan kita sedang berhadapan dengan stres, lalu membebaskan protein yang digelarkan sebagai BDNG atau 'brain derived neurotrophic factor' yang akan membaiki elemen dalam otak kita yang mengawal memori dan kebolehan berfikir. (rujukan)

Tidur merupakan tabiat paling penting dalam hidup setiap individu yang membantu dalam menjaga daya ingatan anda. Ini kerana waktu tidurlah waktu di mana proses memori-memori anda akan distabilkan ke dalam minda.

Tempoh waktu tidur tu tak perlu panjang, cukup sekadar tidur sekejap untuk berehat. Dari segi saintifiknya, seseorang yang tidak cukup tidur memang akan mengalami kesukaran untuk mengingati sesuatu yang sudah dia pelajari.

Semasa tidur, otak seseorang akan 'terputus' daripada hubungan dengan saraf yang mengawal tubuh tetapi tetap terus aktif. Ketika itulah memori-memori dalam bentuk episod yang disimpan di bahagian hippocampus akan dipindahkan ke bahagian korteks, sebagai memori jangka masa panjang. (rujukan)

Anda sedar tak bahagian otak kita memproses memori dengan dua cara - yang pertama mengingati sesuatu secara sementara dan apabila maklumat itu dirasakan penting, barulah otak kita akan menyimpannya untuk jangka masa panjang?

Itulah pendapat yang dikeluarkan beberapa orang penyelidik yang mengkaji hubungan otak dengan kemampuan manusia mengingati sesuatu. Salah satu cara paling mudah untuk anda melatih minda anda dalam mempunyai memori sementara yang cekap, adalah dengan mengamalkan meditasi.

Kajian menunjukkan, apabila kita melakukan meditasi otak kita akan berhenti bekerja dan ini akan membuatkan kita lebih fokus. Kajian menunjukkan apabila seseorang belajar melakukan meditasi secara konsisten selama 2 minggu, membantu meningkatkan keupayaan seseorang menjawab peperiksaan atau ujian. (rujukan)

Anda seorang penggemar kopi? Kajian pada tahun 2014 oleh penyelidik di John Hopkins University membuktikan bahawa bahan kafein yang ada dalam kopi membantu meningkatkan keupayaan otak kita dalam tempoh 24 jam selepas diminum.

Bahan kafein memang sudah diketahui mampu memberikan kesan pada otak dan kajian kali pertama menemui kesan positif tabiat minum kopi, dengan kemampuan seseorang memperkuatkan daya ingatannya dalam jangka masa panjang.

Peserta kajian yang meminum bahan yang mengandungi kafein didapati mampu mengingati corak atau bentuk yang berbeza dengan lebih baik, berbanding mereka yang tidak mengambil bahan tersebut. (rujukan)

Penyakit nyanyuk memang satu gejala yang sangat kita khuatiri berlaku pada kita, bila kita dah berusia tua kan? Dalam kajian yang dijalankan oleh penyelidik dari Harvard University, tabiat mengambil buah-buahan beri seperti strawberry dan blueberry mampu melambatkan proses kehilangan memori.

Bahan polyphenolic yang terdapat dalam kedua-dua buah tersebut, mempunyai kandungan bahan anthocyanins yang menambahbaik kemampuan otak kita menghantar isyarat-isyarat neuron.

Selain daripada membantu memperkuatkan memori bagi golongan berusia, pengambilan makanan itu juga membantu mereka mengurangkan rasa kemurungan atau depresi, membolehkan mereka rasa lebih gembira dan berpuas hati dengan hidup. (rujukan)


Projek MKUltra, Eksperimen Rahsia CIA Untuk Mengawal Minda Manusia

"Project MKUltra" merupakan nama kod bagi sebuah projek sulit Central Intelligence Agency (CIA) bagi mengawal minda manusia. Pada mulanya, ramai pihak yang menganggap ianya hanya sebuah teori sebelum dokumen sulit yang didedahkan pada tahun 1975 di bawah "Freedom of Information Act" Amerika Syarikat berjaya membuktikan kewujudannya.

Pada peringkat awal, tiada sesiapapun orang awam yang patut tahu akan kewujudan projek yang penuh kontroversi ini.

Ianya dirancangan dengan penuh teliti sehinggakan kod namanya telah diubah beberapa kali bagi menimbulkan kekeliruan kepada pihak yang cuba menyiasat kewujudannya.

Malah, Pengarah CIA sendiri dipercayai cuba menghapuskan bukti-bukti kewujudan projek ini ketika mana kerajaan cuba melakukan penyiasatan terhadap CIA.

Sebelum ini kami pernah menulis panjang lebar mengenai Operation Paperclip. Projek MKUltra adalah kesinambungan daripada Operation Paperclip. Operation Paperclip dimulakan oleh Joint Intelligence Objectives Agency pada tahun 1945 yang bertujuan merekrut saintis Nazi Jerman bekerja dengan pihak Amerika Syarikat.

Tujuannya adalah mendapatkan bantuan kumpulan saintis dari Jerman ini membangunkan senjata ketenteraan dan menyumbangkan kepakaran mereka dalam bidang eksplorasi angkasa lepas. Ketika itu, Amerika Syarikat sedang bersaing rapat dengan Kesatuan Soviet dalam bidang eksplorasi angkasa lepas dan mereka percaya sesetengah saintis Jerman ini dapat membantu mereka.

Walaupun Presiden Amerika Syarikat ketika itu, Harry S. Truman telah mengarahkan tiada orang Nazi Jerman yang dibenarkan terlibat dalam mana-mana projek kerajaan, ianya tetap dilakukan memandangkan Amerika Syarikat sangat terdesak menyayingi kehebatan Kesatuan Soviet dalam bidang eksplorasi angkasa lepas.

Walaupun kebanyakan saintis Jerman yang direkrut ini terlibat dengan projek-projek hebat yang mendapat pengiktirafan komuniti saintis dunia dan NASA sendiri, segelintir kecil daripadanya telah dikerah bekerjasama dalam projek yang lebih kontroversi seperti MKUlltra.

Pihak Amerika Syarikat pada ketika itu sedar mereka ketinggalan dengan Kesatuan Soviet dari aspek teknik penyiasatan untuk mendapatkan maklumat. Maka, pada 13 April 1953, Allen Welsh Dulles yang ketika itu merupakan Pengarah CIA telah melancarkan projek yang penuh rahsia dan kontroversi yang dikenal umum sebagai MKUltra ini.

Selain MKULtra, projek rahsia ini turut dikenali dengan nama lain antaranya MKNaomi dan MKDelta. Perkataan "MK" membawa maksud bahawa projek ini dibiayai oleh staf teknikal dari CIA sementara perkataan "Ultra" pula adalah nama kod yang telahdigunakan untuk dokumen yang diklasifikasikan semasa Perang Dunia Kedua (WWII).

Ketika dilancarkan, matlamat utama projek ini adalah mencipta satu serum yang boleh disuntik pada pada penyiasat atau mata-mata dari Kesatuan Soviet dan tahanan perang bagi memudahkan pihak CIA mendapatkan maklumat dari mereka.

Pelbagai eksperimen pada manusia dilakukan bertujuan untuk mengenal pasti dan mencipta ubat dan prosedur yang akan digunakan dalam soal siasat untuk membolehkan minda mereka dikawal, seterusnya memudahkan subjek untuk membuat pengakuan mengenai info dan maklumat-maklumat penting yang diperlukan.

Projek ini telah dilancarkan oleh Pejabat Perisikan Sains CIA dan diselaraskan dengan Makmal Peperangan Biologi Tentera A.S.. Pihak CIA amat komited dalam projek ini memadangkan terdapat ura-ura pihak Kesatuan Soviet, China dan Korea Utara turut membangunkan perkara yang sama (walaupun tidak dapat dibuktikan kewujudannya).

Pelbagai jenis eksperimen dilakukan yang kebiasaannya melibatkan penggunaan dadah dan bahan kimia berbahaya dan terlarang yang mempunyai pelbagai kesan sampingan seperti berikut:

... dan banyak lagi. Antara bahan yang paling banyak digunakan ialah LSD, THC, dan super hallusinogen BZ sintetik yang dibuat oleh kerajaan, serta perangsang yang boleh didapati seperti alkohol.

Para penyelidik sering mengkaji dua ubat dengan kesan yang bertentangan (seperti barbiturat dan amfetamin) secara serentak dan memerhatikan tindak balas subjek mereka, atau memberi subjek yang berada di bawah pengaruh alkohol dos ubat seperti LSD.

Selain itu, kaedah hipnosis juga dilakukan, selalunya dalam usaha untuk menimbulkan ketakutan pada subjek yang kemudiannya boleh dieksploitasi untuk mendapatkan maklumat.

Apa yang menjadikan projek ini penuh kontroversi adalah pembabitan subjek-subjek yang menjadi bahan eksperimen yang dilakukan. Adakalanya, kaedah paksaan dan penipuan digunakan bagi membolehkan subjek mengambil pelbagai jenis dadah untuk tujuan kajian ini.

Sebagai contoh, golongan pelajar telah dijerat untuk mengambil pelbagai jenis dadah untuk eksperimen ini dengan janji bahawa mereka akan dibekalkan lebih banyak dadah sekiranya bersetuju untuk mengambil bahagian dalam eksperimen ini. Malah, golongan seperti pelacur, banduan dan pesakit mental juga dijadikan subjek eksperimen.

Tidak semua manusia yang dijadikan subjek eksperimen ini adalah orang awam. Malah, sesetengah staf CIA juga dikatakan menjadi bahan eksperimen. Dr. Sidney Gottlieb, ketua ahli kimia MKUlta mengatakan dia hendak mengkaji kesan dadah LSD pada manusia biasa, maka mereka terpaksa juga menjadikan staf CIA sendiri sebagai bahan kajian.

Ujian ke atas manusia tetap diteruskan bertahun-tahun lamanya walaupun beberapa subjek telah menunjukkan kesan samping seperti insomnia, depresi, lumpuh, kekeliruan diri dan sebagainya. Lebih menyedihkan, subjek yang mengalami kesan-kesan sampingan ini tidak dirawat dan langsung tidak dilaporkan kepada pihak berautoriti.

Pada awal 1973, setelah skandal Watergate terbongkar, Pengarah CIA ketika itu Richard Helms telah mengarahkan kesemua fail dan dokumen mengenai MKUltra dihapuskan. Dia khuatir pegawai dan agensi kerajaan akan datang untuk menyiasat dan dia tidak mahu projek penuh kontroversi seperti MKUltra terbongkar.

Pada tahun 1975, Presiden Gerald R. Ford telah mengarahkan penyiasatan menyeluruh ke atas CIA untuk menghapuskan sebarang konspirasi dalam organisasi tersebut. Penyiasatan tersebut dapat membuktikan bahawa Richard Helms telah menghapuskan beberapa bukti mengenai projek ini.

Walau bagaimanapun, kira-kira 20,000 dokumen yang tidak sempat dihapuskan kerana masalah teknikal berjaya ditemui. Penemuan dokumen-dokumen DAN testimoni-testimoni dari beberapa orang subjek yang menjadi bahan uji kaji berjaya mendedahkan lebih banyak perkara yang cuba disembunyikan mengenai proojek ini.

Beberapa tahun kemudian, dokumen mengenai projek ini telah diterbitkan untuk paparan umum di bawah "Freedom of Information Act" Amerika Syarikat. Ada antara mangsa projek ini yang telah menyaman pihak CIA dan kerajaan namun tidak pasti apa kesudahannya.

Sejak pendedahan dokumen mengenai projek ini, beberapa buah filem dan dokumentari telah diterbitkan yang diinspirasikan daripada kisah sebenar projek ini.  Antara yang popular adalah "The Men Who Stare at Goats", siri "Jason Bourne" dan "Stranger Things".


Ini Beza Pakaian yang Dijemur dan Dikeringkan Mengunakan Mesin Pengering

Pada zaman sekarang, kedai dobi layan diri yang beroperasi 24 jam mudah didapati di mana-mana sahaja terutamanya di kawasan bandar dan pinggir bandar. Kedai dobi layan diri ini sering menjadi pilihan mereka yang tidak memiliki mesin basuh sendiri atau tiada masa untuk mengeringkan baju kerana bekerja.

Anda sendiri mungkin pernah menggunakan perkhidmatan dobi layan diri ini sama ada membasuh atau mengeringkan pakaian. Namun, adakah anda perasan bahawa pakaian yang dikeringkan menggunakan mesin pengering lebih lembut daripada pakaian yang dijemur?

Walaupun kedua-dua kaedah itu bertujuan untuk mengeringkan pakaian anda tetapi terdapat beberapa perbezaan yang ketara sebenarnya. Sebagai contoh, tuala yang dijemur lebih keras berbanding yang dikeringkan menggunakan mesin pengering. Jika konsep kedua-dua kaedah ini adalah untuk menyingkirkan air daripada bahan pakaian, mengapa hasil akhir kedua-dua kaedah ini berbeza?

Kebanyakan daripada pakaian kita diperbuat daripada kapas atau polimer organik yang lain. Kebanyakan serat pakaian itu diperbuat daripada sejenis bahan tumbuhan yang dipanggil selulosa. Selulosa adalah sangat kuat, tahan lasak dan mudah digunakan. Selulosa juga adalah bahan yang mesra air dan ia akan menyerap sebanyak mungkin air sehingga ia tepu.

Semua serat pakaian anda akan menjadi tepu dengan air apabila dimasukkan dalam mesin basuh. Sesetengah ikatan hidrogen yang mengekalkan selulosa ini bersama juga akan terganggu apabila basah.

Pada asasnya, selulosa menjadi kurang berhubung dengan baik kerana rantaian polimer lebih mudah tergelincir antara satu sama lain. Apabila air mula menyejat, ikatan hidrogen antara rantaian selulosa ini akan terbentuk semula serta menjadikannya kukuh dan kuat. Namun, cara bagaimana penyejatan berlaku adalah penting untuk tekstur akhir pakaian itu.

Dalam mesin pengering, pakaian akan sentiasa bergerak. Ini menjadikannya sukar untuk gentian selulosa terikat semula secara kukuh atau menyeluruh. Inilah mengapa pakaian yang dikeringkan menggunakan mesin pengering terasa agak lembut kerana serat kapasnya tidak terikat antara satu sama lain.

Sekiranya anda menjemur pakaian di bawah sinaran matahari, satu-satunya pergerakan yang mungkin berlaku adalah disebabkan tiupan angin. Keadaan statik ini membolehkan gentian selulosa untuk memperbaharui ikatan hidrogen dengan lebih berkesan.

Lebih banyak ikatan antara serat bermakna tekstur pakaian itu akan lebih kuat dan kukuh, secara fizikalnya lebih kasar. Penggunaan bahan pencuci berlebihan akan membuatkan kesan ini akan nampak lebih ketara lagi.

Sekarang anda faham kesan yang berbeza berlaku terhadap tekstur pakaian disebabkan oleh kedua-dua kaedah pengeringan ini. Namun, adalah penting untuk mempertimbangkan beberapa kelebihan dan kekurangan tentang kedua-dua kaedah ini.

Jika anda mempunyai masa dan boleh menunggu, kaedah menjemur adalah cara yang lebih mesra alam untuk mengeringkan pakaian anda. Ia akan mengurangkan kesan karbon dan penggunaan elektrik.

Selain itu, ia juga adalah cara yang baik untuk menjimatkan wang kerana anda tidak perlu berbelanja untuk membeli mesin pengering atau ke dobi. Kaedah jemuran juga akan memastikan pakaian anda akan berada dalam keadaan baik untuk tempoh yang lebih lama.

Namun, kaedah jemuran ini akan membuatkan pakaian anda lebih cenderung untuk berkedut. Ini bermakna anda perlu menggunakan seterika dan membayar kos elektrik untuknya.

Bagi mereka yang lebih mementingkan kepantasan dan kemudahan, mesin pengering adalah cara yang paling sesuai. Penggunaan mesin pengering juga membuatkan pakaian anda lebih lembut dan selesa apabila terus dipakai.

Namun, kaedah ini akan mengurangkan jangka hayat pakaian anda kerana penggunaan mesin pengering akan meningkatkan geseran yang menyebabkan pakaian anda haus, mudah terkoyak dan luntur warna.

Bagi mereka yang memilih kaedah menjemur untuk mengeringkan pakaian tetapi tidak mahu pakaian menjadi keras dan tidak selesa, terdapat beberapa cara untuk mengatasi masalah tersebut.


Memahami 3 Kumpulan Orang Asal Terbesar di Malaysia

Orang asal atau istilah lama digunapakai 'orang asli' merupakan kumpulan etnik, bangsa atau suku yang telah menetap di Malaysia sejak sekian lama; ketika ini mengamalkan bahasa, pengetahuan dan kepercayaan unik berbeza dengan apa yang majoriti kita amalkan seharian.

Populasi masyarakat asal di negara kita sebenarnya meningkat tahun ke tahun, dengan rekod pada tahun 1991 mencatatkan jumlah peningkatan tertinggi dalam tempoh berpuluh tahun sejak kali pertama direkodkan pada tahun 1947.

Walau demikian, rekod tahun 2016 mendapati jumlah populasi mereka sekitar 178,197 orang keseluruhannya meliputi hanya 0.6% daripada keseluruhan populasi negara kita.

Banyak perubahan berlaku melibatkan masyarakat orang asal dan kisah berkenaan komuniti ini kerap dilaporkan di dalam media. Namun tak ramai yang benar-benar memahami kedudukan mereka dalam struktur masyarakat kita. Jom kita pelajari tentang mereka!

Tahukah anda, di negeri manakah populasi paling ramai orang asal ditemui?

Dua negeri yang mencatatkan populasi orang asal paling ramai adalah Pahang dan Perak, sementara dua yang paling sedikit adalah Perlis dan Pulau Pinang.

Setiap negeri  mencatatkan suku etnik orang asal berbeza-beza mengikut taburan geografi, berpunca daripada cara hidup setiap suku yang gemar memilih untuk kekal di kalangan kelompok serupa di antara mereka.

Ini membantu mewujudkan pola populasi yang sekata apabila dipetakan kedudukan setiap etnik.

Dalam laporan tahun 2010 didapati seramai 76.9% orang asal berada di bawah kadar kemiskinan, dengan 35.2% daripada jumlah keseluruhan dianggap miskin tegar. Kadar ini jauh mendahului kadar purata kemiskinan negara kita iaitu 1.4%.

Kadar kelahiran mereka juga rendah, disebabkan kes-kes kematian kelahiran yang tinggi pada kadar 51.7 kematian untuk setiap 1,000 kelahiran, jauh lebih tinggi berbanding kadar kebangsaan iaitu 8.9 kematian untuk kadar kelahiran serupa.

Mereka tinggal didalam 869 kampung di seluruh negara dengan hanya 2% berada berdekatan pekan atau bandar. Selebihnya terletak di bahagian pinggir desa. 37% daripada semua jumlah kampung orang asal yang ditemui terletak di kawasan pedalaman yang sukar untuk diakses.

Di negara kita, kajian berkenaan keturunan dan susur galur orang asal hanya mula digiatkan sekitar tahun 1960-an. Daripada usaha itulah, kita sekarang ini boleh mempelajari kategori masyarakat orang asal yang ada di negara kita.

Secara amnya, wujud 3 kelompok besar orang asal di negara kita iaitu orang Senoi, orang Melayu asal dan orang Negrito atau Semang. Orang Senoi merupakan kumpulan terbesar dalam 3 kategori ini dengan orang Semang merupakan kumpulan paling kecil.

Setiap kumpulan ini boleh dipecahkan kepada beberapa sub-etnik yang lebih kecil, mengikut pecahan kumpulan atau corak hidup yang mereka amalkan. Corak kehidupan mereka dibezakan mengikut lokasi di mana mereka menetap sama ada di hutan, tepi sungai atau di kawasan pinggir pantai.

Sebenarnya tidak ramai sedar, penemuan-penemuan sejarah telah menunjukkan wujudnya hubungan erat di antara masyarakat Melayu zaman terdahulu dengan orang asal sejak tahun ke-5 selepas masihi.

Proses perdagangan dan pertukaran berlaku di kalangan kedua-dua kelompok masyarakat, dengan masyarakat Melayu menyediakan bahan seperti garam, pisau dan peralatan pertukangan besi seperti kapak untuk ditukarkan dengan barangan hutan yang dikutip atau diburu orang asal.

Bagaimanapun, ketiadaan proses asimilasi yang berlaku besar-besaran di antara dua kelompok masyarakat berbeza - orang asal terus mengekalkan kehidupan yang telah mereka jalani sekian lama, tanpa melalui perubahan besar dari segi corak hidup dan kepercayaan.

Tidak seperti masyarakat Melayu yang berubah dari segi corak hidup, agama, pegangan spiritualiti dan bermacam aspek lain.

Orang Senoi adalah kumpulan orang asal terbesar di negara kita.

Istilah 'senoi' diambil daripada perkataan etnik Semai atau Temiar 'sen-oi' atau 'seng-oi' yang membawa makna 'orang.'

Mereka mendiami kawasan tengah dan utara Semenanjung Malaysia, telah datang ke sini sekitar 8,000 tahun dahulu dari kawasan pergunungan Cambodia atau Vietnam kini.

Orang Senoi mempunyai ciri-ciri yang sama dengan orang Mongoloid serta dialek pertuturan yang mirip dengan bahasa Khmer, namun beberapa pendapat berbeza meletakkan asal-usul orang Senoi datang daripada benua Australia ketika ini atau selatan India.

Suku Senoi secara akademiknya dibahagikan kepada 6 kumpulan etnik iaitu Semai, Temiar, Che Wong, Jah Hut, Semoq Beri dan Mah Meri.

Dua suku terbesar orang Senoi iaitu Semai dan Temiar mendiami kawasan sekitar Perak serta sempadan negeri Selangor, dengan selebihnya menetap di negeri-negeri lain.

Dalam sejarah kesultanan Melayu zaman dahulu, orang Semai diberikan kedudukan yang tinggi di kalangan ahli masyarakat apabila Raja atau Sultan Melayu akan melantik ketua orang Semai sebagai penghulu, bagi mengawasi kawasan desa atau pedalaman.

Mereka ini akan diberikan gelaran tertentu untuk digunakan seperti 'Tok Singa Merban' atau 'Tok Maharaja', menandakan kedudukan mereka yang lebih tinggi di kalangan masyarakat.

Orang Semai juga terlibat dengan kebanyakan aktiviti istana, termasuklah bekerja sebagai pawang, pembantu, askar, pemburu mahupun pembekal barangan-barangan yang diperlukan golongan bangsawan terdahulu.

Kumpulan Melayu Proto boleh dibahagikan kepada 6 etnik kecil iaitu Jakun, Temuan, Semelai, Kuala, Kanaq dan Seletar. Daripada 6 kumpulan ini, mereka boleh dibahagikan kepada 3 kumpulan lebih kecil berdasarkan cara hidup mereka.

Kumpulan pertama mewakili kumpulan yang mengamalkan cara hidup sama seperti orang Melayu, berbahasa Melayu dan berpakaian Melayu seperti orang Temuan.

Kumpulan kedua mewakili etnik yang mengamalkan cara hidup gabungan orang Senoi dari segi bahasa dan budaya. Sementara yang terakhir pula mewakili kumpulan yang tinggal di kawasan pantai, beragama Islam serta berbahasa dialek Sumatera.

Melayu-Proto dikatakan datang dari kawasan pertengahan Asia dipercayai kawasan Yunnan di China sekarang, melalui Indo-China (Myanmar, Laos, Kemboja, Vietnam dan Thailand) sebelum sampai ke Semenanjung Malaysia sekitar 2,500 tahun dahulu.

Perpindahan orang Melayu-Proto memakan masa yang panjang dan pelbagai perubahan kaedah.

Kumpulan pertama Melayu-Proto sampai ke sini melalui jalan darat dan kumpulan seterusnya mula hadir ke sini dengan melalui jalan laut 500 tahun kemudian dalam pelbagai fasa.

Kumpulan ini merupakan kumpulan terkecil orang asal yang masih ada di negara kita.

Tetapi mereka adalah kelompok yang dipercayai paling awal menetap di sini - bermula sekitar 25,000 tahun dahulu.

Kumpulan orang Semang merupakan kumpulan orang asal yang lebih gemar menetap di kawasan-kawasan terpencil di sekitar utara dan tengah Semenanjung Malaysia. Ciri-ciri tubuh mereka sangat mirip dengan orang dari Pulau Andaman, Pulau Aeta di Filipina, kepulauan Melanesia di Fiji dan kepulauan Tasmania di Australia.

Orang Semang diandaikan berasal daripada benua Afrika sebelum beranak-pinak di sini. Mendiami kawasan pergunungan di Kelantan, Terengganu, Perak, Kedah dan Pahang - orang Semang boleh dibahagikan kepada 6 kumpulan kecil mengikut lokasi mereka.

Etnik Kensiu menetap di bahagian timur laut Kedah, Kintak di sempadan Kedah dan Perak, Jahai di bahagian timur laut Perak dan barat Kelantan, Lanoh di bahagian tengah Perak, Mendriq di tenggara Kelantan serta yang terakhir Bateq di Terengganu, Pahang dan selatan Kelantan.

Oleh kerana mempunyai kedudukan geografi yang berbeza-beza mengikut etnik, dialek mereka juga mempunyai campuran elemen yang berlainan dipercayai berasal daripada bahasa proto Mon-Khmer serta meminjam banyak elemen bahasa yang digunakan oleh orang Vietnam, Khmer dan bahasa Munda di India.

Majoriti mereka masih mengamalkan corak hidup nomad, berpindah dari satu tempat ke satu tempat apabila persekitaran dan iklim berubah.

Ada juga keluarga orang Semang telah berubah cara hidupnya selepas diberikan tempat tinggal tetap dan bantuan fasiliti oleh kerajaan seperti orang Kensiu, Kintak, Mendriq dan Lanoh.

Kajian pada tahun 2010 mendapati suku etnik Jahai merupakan kumpulan terbesar yang masih dapat mengamalkan kehidupan nomad berpindah randah dari satu kawasan ke satu kawasan lain, berpandukan sumber air seperti sungai atau tasik.

Dalam zaman moden, orang Jahai tetap mengamalkan kehidupan yang sangat ringkas; tinggal di dalam pondok ringkas yang diperbuat daripada bulu, pohon bertam dan daun tepus serta terus mewarisi apa yang diwariskan nenek moyang mereka.

Orang Asli in Peninsular Malaysia : Population, Spatial Distribution and Socio-Economic Condition (PDF)


5 Kegunaan Pelik Tali Pusat Atau Uri Bayi Menurut Tradisi Masyarakat Luar

Kelahiran bayi bermakna ia datang dengan beberapa "barang" lain termasuklah uri dan tali pusat. Walaupun kebanyakan dari kita mungkin tidak pernah memikirkannya, kita harus berterima kasih kepada uri  yang mana membolehkan bayi terus hidup di dalam rahim.

Organ berbentuk cakera ini dengan berat sekitar 700 gram berkembang bersama bayi yang belum lahir dan memisahkan bekalan darah mereka daripada ibu.

Oksigen dan nutrien boleh dihantar kepada bayi melalui tali pusat manakala sisa nanjis boleh mengalir kembali ke tempat simpanan si ibu untuk dilupuskan.

Dalam sesetengah budaya, organ-organ ini biasanya dibuang sebagai sisa perubatan apabila bayi dilahirkan, namun ada yang menggunakan dalam upacara-upacara pelik untuk tujuan tertentu.

iluminasi.com kongsikan 5 cara pelik manusia menggunakan uri dan tali pusat.

Rekod terawal penggunaan plasenta dalam perubatan adalah dalam teks oleh seorang ahli herba bernama Li Shihzen yang ditulis sekitar tahun 1500-an.

Dia menerangkan tentang penggunaan sebahagian kecil uri yang dikeringkan untuk merawat pelbagai masalah perubatan yang berbeza.

Memandangkan uri berperanan dalam pembangunan bayi, maka tidak mengejutkan bahawa ia telah digunakan secara tradisional untuk merawat masalah penyusuan, ketidaksuburan lelaki dan mati pucuk.

Walau bagaimanapun, Li Shihzen juga menerangkan tentang penggunaan plasenta untuk membantu masalah serangan sawan, tinnitus, sakit belakang dan batuk kronik.

Walaupun penggunaan plasenta manusia dalam perubatan tradisional Cina kadang-kala digunakan untuk menyokong amalan placentophagy (rujuk point nombor 3), wanita tidak diberi rawatan secara tradisional selepas lahir dan tidak mengambil ubat-ubatan yang dibuat dari plasenta mereka sendiri.

Di beberapa bahagian Afrika Barat, ketidakupayaan seorang wanita untuk hamil dianggap sebagai sebuah tragedi.

Dipercayai bahawa uri dan tali pusat dapat membantu menggalakkan atau memulihkan kesuburan wanita jika upacara tertentu dilakukan.

Setelah seorang wanita melahirkan anak, mananam uri dan tali pusat bayi itu dipercayai dapat mengambalikan tahap kesuburan ibu serta menyembuhkan rahimnya daripada trauma kehamilan dan melahirkan anak.

Dalam budaya Ghana, terdapat kepercayaan tradisional bahawa wanita yang tidak subur mampu hamil jika mereka membuang air kecil di tempat di mana plasenta wanita lain telah ditanam.

Sesetengah orang percaya bahawa uri kaya dengan nutrien yang boleh membantu ibu pulih dari melahirkan anak, meningkatkan bekalan susu dan menghentikannya daripada mengalami kemurungan selepas bersalin.

Tidak ada had dalam cara pemakanan uri oleh para ibu bermula daripada mencampurkan dengan buah beri dan dijadikan smoothies sehinggalah menggorengnya dengan bawang dan dihidangkan di atas pinggan.

Jadi, adakah memakan uri bagus untuk kesihatan? Potensi manfaat memakan uri masih belum dikaji dengan baik dan kebanyakan bukti yang menggalakkan amalan ini tidak boleh dipercayai.

Walau bagaimanapun, terdapat risiko bahawa seorang ibu atau bayinya boleh dijangkiti virus atau bakteria akibat memakan uri.

Kajian juga menunjukkan bahawa uri manusia mengandungi logam berat dan hormon terkumpul, walaupun telah dimasak sepenuhnya.

Walaupun sesetengah budaya mengaitkan uri dengan peningkatan kesuburan, yang lain menggunakannya sebagai cara untuk mencegah kelahiran akan datang.

Di beberapa bahagian di Hungary, membakar uri menjadi abu dan diberikan kepada pasangan mereka dalam bentuk minuman secara tradisionalnya digunakan sebagai upacara jika seseorang wanita itu tidak mahu lagi melahirkan anak.

Mengikut amalan tradisional di wilayah Chkalov di Rusia, uri juga boleh digunakan sebagai satu bentuk kawalan kelahiran.

Sekiranya ia ditanam dengan tali pusat menghadap ke langit, dipercayai bahawa wanita tersebut akan terus mengandung lebih ramai anak.

Walau bagaimanapun, sekiranya dia tidak mahu hamil lagi, wanita tersebut boleh menggali uri dan menanamkannya dengan tali pusat ke arah bertentangan untuk mengelakkan kehamilan.

Upacara ini boleh diulang beberapa kali untuk cuba mengawal kadar kebolehan wanita untuk hamil.

Uri manusia mengandungi sejumlah besar protein dan enzim semulajadi. Ini boleh diekstrak dan digunakan untuk membuat sebatian seperti alkali phosphatase untuk digunakan dalam produk kosmetik.

Sebatian sedemikian boleh digunakan dalam krim dan serum muka untuk menjana pertumbuhan sel kulit atau melicinkan kedutan, atau sebagai agen penguat rambut dalam syampu.

Pada tahun 2008, skandal meletus di United Kingdom apabila didapati bahawa Hospital Poole telah menjana keuntungan dengan menjual uri yang didermakan untuk digunakan dalam kosmetik.

Sesetengah wanita yang mendermakan uri mereka mengatakan bahawa mereka berbuat demikian dengan beranggapan bahawa uri tersebut akan digunakan untuk menjadi perintis penyelidikan perubatan seperti yang ditunjukkan dalam dokumen pernjanjian.

Sebagai balasan, hospital menyifatkan wang diterima daripada uri tersebut adalah derma dan bukannya pembayaran, serta menyatakan bahawa dana tersebut telah digunakan untuk membeli peralatan untuk menyelamatkan nyawa.


Sejarah Balai Polis Kuala Krau Diserang Pengganas Komunis

Serangan Komunis ke atas Balai Polis Bukit Kepong, Johor, pada 23 Februari 1950 merupakan satu sejarah hitam yang dikenang dan diberikan publisiti meluas sebagai satu sejarah kepahlawanan anggota polis dalam menjaga keamanan dan keselamatan negara.

Serangan itu telah mengorbankan 14 orang anggota polis, lima orang polis bantuan, empat ahli keluarga anggota polis dan dua orang awam menjadikan kesemuanya 25 mangsa.

Serangan yang diketuai oleh Komander Goh Peng Sun dengan kekuatan 180 orang ahli itu berlaku selepas 7 bulan 6 hari kerajaan mengisytiharkan darurat. Ia merupakan antara beberapa siri serangan Komunis terhadap balai-balai polis di seluruh negara.

Dato Onn Jaafar melawat tapak Balai Polis Bukit Kepong yang terbakar. Kredit foto arkib.gov.my

Sebenarnya banyak lagi kisah serangan Komunis ke atas balai-balai polis lain ketika negara berada dalam Ordinan Darurat tetapi tidak diketahui ramai. Salah satunya ialah serangan yang berlaku ke atas Balai Polis Kuala Krau, Temerloh, Pahang.

Serangan ke atas balai polis ini berlaku lebih awal sebelum peristiwa yang menimpa Balai Polis Bukit Kepong. Malah, Balai Polis Kuala Krau telah diserang sebanyak dua kali dalam kejadian yang berbeza.

Kejadian serangan pertama berlaku pada 26 Jun 1948. Anak kepada salah seorang anggota polis yang terlibat dalam peristiwa itu, Osman bin Mohd Yusof, yang kini di usia 70-an menceritakan pengalaman pahitnya ketika kejadian berlaku.

Osman memberitahu, dia yang ketika itu baru berusia tiga tahun sedang makan malam bersama keluarganya sebelum terdengar bunyi tembak menembak yang datang dari arah balai polis.

Tanpa membuang masa, bapanya Mohd Yusof terus mencapai senjata jenis Bren Gun dan bergegas menuju ke balai tempatnya bertugas. Ibunya, Mahani Konel, yang ketika itu sedang mengandung segera menyembunyikan Osman dan abangnya sambil menyuruh mereka diam.

Lakonan semula serangan Balai Polis Kuala Krau. Credit : konflik&militer

Suasana ketika itu amat tegang. Berdasarkan jumlah tembakan yang didengarinya, dia mengandaikan pengganas komunis datang dalam jumlah yang besar. Menyedari pihak polis kekurangan anggota, ibunya lantas mencapai sepucuk senapang dan cuba mencari bapanya, Mohd Yusof untuk membantu.

Malangnya, semasa dalam perjalanan ke balai ibunya telah terserempak dengan pengganas komunis lalu ditembak mati. Setelah menunggu buat seketika waktu, Osman dan abangnya keluar mencari ibunya yang tidak pulang tetapi hanya menemui mayat wanita itu terbaring dalam keadaan berlumuran darah.

Keganasan komunis di Kuala Krau tidak hanya terhenti setakat itu. Balai Polis Kuala Krau diserang lagi buat kali kedua pada 11 September 1949. Kejadian itu berlaku sekitar jam 4.00 pagi.

Kisah serangan kedua ini diceritakan oleh Penghulu Mukim Jenderak 1, Zainal Azman kepada Utusan Malaysia. Zainal memperoleh kisah ini daripada dua orang anggota polis yang berada di Balai Polis Kuala Krau ketika kejadian berlaku.

Kedua-dua anggota polis itu ialah Allahyarham Koperal Wok Zainal dan Baharin Md. Duhun yang bertarung nyawa mempertahankan balai mereka apabila pengganas Komunis menyerang dari segenap penjuru balai dan Pekan Kuala Krau.

Menurut apa yang diceritakan kepadanya, kira-kira 250 orang pengganas Komunis telah mengepung Balai Polis Kuala Krau sehingga menyebabkan kira-kira 30 orang anggota polis yang berada di dalamnya tidak boleh keluar. Serangan ke atas Balai Polis Kuala Krau itu disedari oleh Baharin yang ketika itu sedang membuat rutin rondaan.

Bayangkan dengan jumlah anggota yang sedikit dan kelengkapan senjata yang terhad, mereka bertarung dan mempertahankan balai polis itu dengan mempertaruhkan nyawa sendiri. Masing-masing tidak berganjak dari kedudukan bertahan biarpun sehingga ke titisan darah yang terakhir.

Sebelum serangan berlaku, pihak Komunis terlebih dahulu telah menawan dan menutup jalan-jalan utama di pekan itu untuk melumpuhkan sistem perhubungan dengan polis dari kawasan lain.

Mereka juga turut menyerang dan menterbalikkan sebuah kereta api yang membawa pasukan bantuan dari Balai Polis Mentakab di Tanjong Kubu kerana sudah dapat meramalkan bahawa bantuan akan tiba menggunakan kereta api.

Pengganas komunis juga masuk ke pekan dan merampas semua ubat-ubatan dari sebuah kedah menjual ubat. Mereka juga menembak mati dua orang wanita, seorang berbangsa Cina dan seorang lagi berbangsa Melayu yang kebetulan berada berdekatan kedai ubat berkenaan.

Kira-kira 30 pengganas Komunis lagi masuk ke jalan besar dan menemui dua anggota polis tetapi tidak diapa-apakan, hanya merampas dua pucuk Rifle dan peluru. Selepas itu, stesen kereta api pula menjadi sasaran mereka di mana dua pegawai British telah dibunuh dengan kejam.

Serangan yang bermula sekitar jam 4.00 pagi itu berlanjutan sehingga hampir dua jam lamanya. Ketika azam Subuh berkumandang, barulah pengganas Komunis berhenti menyerang dan berundur. Serangan ini dikenali sebagai 'Subuh Berdarah'

Tragisnya, seorang anggota polis bernama Hamzah yang hanya menghitung hari untuk bergelar 'Raja Sehari' telah terkorban. Dia sepatutnya pulang ke kampung halamannya di Kuala Krai, Kelantan, sehari selepas kejadian serangan itu untuk membuat persiapan perkahwinan.

Serangan itu mungkin dapat dijangka oleh polis berikutan kelibat ketua komunis ketika itu yang dikenali dengan nama Ah Kit mula kelihatan beberapa hari sebelum serangan.

Apa yang berbeza tentang serangan ke atas Balai Polis Kuala Krau ialah anggotanya berjaya mempertahankan balai mereka, manakala serangan di Balai Polis Bukit Kepong pula telah mengorbankan semua anggota yang mempertahankannya.

Selepas kejadian berdarah itu, kekuatan di Balai Polis Kuala Krau telah ditambah kepada 60 anggota polis dan 120 orang polis tambahan berserta seorang Penolong Pegawai Penyiasat Polis berbangsa Inggeris. Kuala Krau kemudian diisytiharkan sebagai Kawasan Putih pada 18 April 1956.


Bagaimana Populasi Tanah Melayu Terkesan Dari Gerakan Migrasi

Lokasi Semenanjung Tanah Melayu yang sangat strategik, menyebabkan kawasan kita menjadi salah satu lokasi penting dalam hubungan antarabangsa. Kedatangan pedagang-pedagang asing yang aktif serta kepentingan Selat Melaka sebagai salah satu laut utama dunia menjadikan Semenanjung Tanah Melayu unik.

Komposisi penduduk di Tanah Melayu dan seterusnya Malaysia, mula berubah selepas kedatangan orang Arab ke kawasan ini, sekitar abad ke 13 apabila penduduk tempatan mula menjalinkan hubungan ekonomi dengan kawasan sekitar selatan India, Kedah, Jawa dan Sumatra.

Hasil daripada hubungan ini, Islam mula tersebar ke seluruh pelusuk alam Melayu menjadi titik tolak permulaan identiti orang Melayu zaman moden.

Menurut catatan sejarah, wujud dua migrasi besar-besaran orang Melayu ke Semenanjung Malaysia yang berlaku sekian lama tanpa henti, sebelum kedatangan penjajah. Satu ketika dulu, kawasan Sumatera dan Semenanjung Malaysia pernah dianggap tergolong dalam satu kawasan serupa - menyebabkan berlakunya pertukaran penduduk di antara kedua-dua kawasan tanpa halangan.

Selain orang Sumatera, orang Jawa, Boyan, Bugis dan banyak lagi suku etnik lain melakukan migrasi ke Semenanjung Malaysia berasimilasi dengan penduduk dengan mudah; dibantu oleh pegangan agama Islam yang serupa membolehkan perkahwinan sesama etnik dilangsungkan tanpa halangan.

Tarikan utama migrasi ini berlaku adalah kerana orang Melayu yang sudah ada di Semenanjung Malaysia dilihat sebagai 'the son of the soil' yang sangat mirip dengan istilah 'bumiputera' yang ada sekarang, disebabkan kewujudan sistem kesultanan Melayu yang memberikan beberapa kelebihan pada orang Melayu tempatan.

Migrasi kedatangan orang Jawa yang dianggap sama besarnya dengan orang Sumatera, didorong oleh faktor penarik ini. Oleh kerana kehidupan orang Jawa di tanah asal mereka yang padat dengan penduduk menyebabkan taraf hidup yang mereka miliki lebih rendah dengan peluang pekerjaan yang sedikit - ramai orang Jawa berpindah ke Semenanjung Malaysia untuk bekerja sebagai buruh seterusnya mencari peluang untuk berasimilasi dengan masyarakat Melayu Semenanjung.

Dengan melakukan perubahan ini, orang Jawa boleh memiliki taraf hidup yang lebih baik seterusnya mendapat kelayakan sama dengan apa yang dimiliki oleh orang Melayu Semenanjung ketika itu. Inilah yang dikatakan faktor utama kenapa orang Jawa melakukan migrasi besar-besaran ke Semenanjung Malaysia.

Walaupun migrasi besar-besaran orang Jawa dan Sumatera menambah bilangan penduduk di kawasan Semenanjung, kedatangan British mengubah segala-galanya.

Oleh kerana galakan British mahu membawa masuk pekerja dari China dan India ke Tanah Melayu, sekitar tahun 1931 dianggarkan populasi penduduk tempatan di Tanah Melayu hanya berada pada kadar 44.7 peratus dengan 55.3 peratus lagi merupakan gabungan kaum-kaum pendatang, majoritinya orang Cina, India dan juga beberapa kelompok kecil orang Eropah yang hadir sebagai pegawai kerajaan.

Bagi kaum pendatang Cina, dianggarkan wujud lebih 1.7 juta pekerja Cina di Tanah Melayu pada tahun 1931, namun populasi ini sering bertukar-tukar kerana berlakunya migrasi masuk dan keluar yang aktif - untuk setiap 100 orang yang hadir, 80 orang akan keluar kembali ke China.

Majoritinya datang bahagian selatan China yang bergolak disebabkan masalah masyarakat seperti daerah Kwangtung, Fukien dan Kwangsi. Kumpulan paling besar masyarakat Cina yang hadir ke Tanah Melayu adalah orang Hokkien yang membuka perniagaan-perniagaan runcit kebanyakannya di negeri-negeri Selat. Di negeri-negeri lain pula, orang Kanto dan Hakka melibatkan diri dalam bidang pertanian dan perlombongan.

Pada tahun 1931, masyarakat India di Tanah Melayu pula dianggarkan berada pada populasi seramai 624,000 orang kesemuanya dengan 515,000 adalah orang Tamil, 33,000 dari etnik Telegu dan 35,000 etnik Malayalam. Daripada jumlah keseluruhan yang hadir, 425,000 bekerja di estet-estet getah di seluruh Tanah Melayu.

Mengambil sistem sedia ada di India, penjajah British bertindak membentuk pasukan polis di bawah seliaan mereka dengan majoriti petugasnya dibentuk oleh pegawai polis Punjabi, kerana etnik ini terkenal di negara asal mereka cekap bekerja sebagai peronda dan juga pengawal keselamatan.

Secara keseluruhannya, jumlah populasi Tanah Melayu ketika ini dianggarkan berada pada tahap sekitar 4,346,000 orang keseluruhannya dan orang Melayu, walaupun disokong oleh pertambahan kedatangan orang Melayu Sumatera dan Jawa - merupakan kelompok minoriti di tanah sendiri.

Oleh kerana peluang perlombongan yang ada hanya wujud di sekitar kawasan pantai barat Semenanjung Malaysia, kelompok besar pendatang juga memilih untuk menetap buat sementara di kawasan tersebut. Ini menyebabkan tidak berlakunya perubahan ketara pada kawasan-kawasan di sekitar pantai timur, disebabkan kesukaran British ketika itu membawa pekerja merentasi Banjaran Titiwangsa serta ketiadaan pelabuhan yang sesuai untuk kapal-kapal besar berlabuh di situ.

Situasi ini menyebabkan proses urbanisasi lebih banyak tertumpu di kawasan pantai barat dan kawasan pantai timur tidak banyak menerima perubahan akibat kemasukan pendatang, menjadikan populasi mereka ketika itu masih mengekalkan masyarakat Melayu asal secara majoritinya.

Dianggarkan sekitar tahun 1930 ke 1935, terdapat lebih 120 buah kawasan pekan di Semenanjung dengan populasi melebihi 1,000 orang, 18 buah dengan populasi lebih 10,000 orang, 6 melebihi 25,000 penduduk dan hanya 3 mempunyai penduduk melebihi 100,000 orang. Kesemuanya terletak di bahagian pantai barat.

Antara bandar-bandar utama ketika itu adalah Pulau Pinang (149,408 penduduk), Kuala Lumpur (111,418 orang) dan Singapura (445,719). Garis urbanisasi yang ketara kelihatan di bahagian pantai barat bermula di Pulau Pinang, Taiping, Larut, Ipoh, Batu Gajah, Kampar, seterusnya Kuala Lumpur, Seremban dan Singapura. Semua ini dibantu dengan pembukaan laluan yang menghubungkan pelabuhan yang terletak di Pulau Pinang dan juga sebuah lagi pelabuhan di Singapura.

Kaum pendatang Cina menduduki kawasan bandar dengan kes paling ekstrim berlaku di Singapura, apabila lebih 340,614 orang penduduk di situ merupakan orang Cina berbanding jumlah populasi 445,719 orang. Secara keseluruhan, 50 peratus populasi kaum Cina menetap di kawasan bandar, 30 peratus bagi kaum India dan hanya 11 peratus mewakili orang Melayu.

Oleh kerana majoriti populasi di Tanah Melayu pada era tersebut dikuasai oleh kelompok pendatang, wujud satu masalah yang tidak diduga akan berlaku. Jumlah populasi yang mencapai kemuncak pada zaman 1930-an mula menurun mendadak di sebabkan oleh gerakan keluar pendatang Cina dan India untuk kembali ke negara asal.

Ini adalah kesilapan British yang merancang perkembangan Tanah Melayu dengan tanggapan bahawa jumlah populasi secara keseluruhannya akan meningkat pada kadar 3 peratus tahun ke tahun.

Apa yang berlaku pula sebaliknya, di mana populasi Tanah Melayu menurun pada kadar 5 peratus setiap tahun akibat daripada kelembapan ekonomi, yang membuatkan golongan pendatang tadi mula mencari peluang lain di negara lain atau memilih untuk kembali ke negara asal.

Kami harap artikel ini dapat menjawab beberapa persoalan yang bermain di kepala anda sebelum ini, berkenaan pembentukan populasi Malaysia yang dapat kita lihat ketika ini. Amat jelas sekali proses ini mengambil masa yang sangat lama, dibantu oleh kedatangan penjajah British yang memainkan peranan yang sangat besar dalam mengubah pola penduduk negara kita.

Kami menulis artikel ini untuk kita semua lebih memahami bagaimana kita boleh sampai ke tahap yang ada sekarang, supaya kita lebih mampu menghargai satu sama lain walaupun kita mungkin berbeza keturunan, bangsa, agama dan etnik - tetapi kita pasti mampu berkongsi sebuah bahasa, identiti nasional dan juga negara.


Sejarah Dan Asal-Usul Tersebarnya Virus HIV dan Penyakit AIDS

Asal-usul bermulanya penyebaran virus Human Immunodifiency Virus atau HIV sudah lama menjadi subjek kajian saintifik semenjak virus itu ditemui sekitar tahun 1980-an. Berdasarkan kajian yang telah berjaya dilakukan, kita sudah berjaya mengenalpasti bagaimana HIV mula menyebabkan penyakit pada manusia.

Apa yang kita sudah tahu setakat ini, HIV merupakan virus dalam kategori 'lentivirus' atau virus yang menyerang daya ketahanan seseorang, menyerupai sejenis lagi virus yang hanya menyerang daya ketahanan spesis monyet dan mawas, dinamakan sebagai SIV atau Simian Immunodeficiency Virus.

Kajian menunjukkan wujud persamaan yang ketara di antara kedua-dua virus dan menjadi petunjuk awal dari mana datangnya virus HIV yang kita takuti ini.

Tidak lama dahulu, sekitar tahun 1999 penyelidik berjaya menemui sejenis virus yang ditermakan sebagai SIV atau SIVcpz bagi menandakan sumbernya, iaitu seekor chimpanzee yang menyerupai virus HIV pada manusia. Kajian ke atas virus itu menunjukkan chimpanzee merupakan sumber asal virus HIV sebelum virus itu merebak kepada manusia.

Persoalan berkenaan bagaimana virus itu terhasil juga telah dikenalpasti, setelah penyelidik berjaya mengenalpasti tabiat chimpanzee yang gemar memburu dua spesis kera kecil jenis 'mangabeys' dan 'spot nosed monkey' yang memindahkan virus SIV yang berbeza kepada chimpanzee tersebut, selepas kedua-dua monyet itu dimakan chimpanzee.

Hasil daripada penggabungan dua jenis virus SIV dari 'mangebeys' dan 'spot nosed monkey' pada tubuh chimpanzee, menghasilkan sejenis virus baru yang dirujuk sebagai SIVcpz. Virus inilah yang dikenal pasti mampu menjangkiti manusia.

Pernahkah anda terfikir dari mana datangnya virus HIV ini? Ekoran daripada kurangnya pendedahan tentang penyakit ini, kita hanya mengetahui tentang wabak besar ini hanya bermula sekitar tahun 1980-an, dengan kajian mendalam terhadap virus ini berjaya dilakukan.

Namun kes pertama manusia dijangkiti virus HIV dipercayai telah pun berlaku lebih awal, sekitar tahun 1920-an di daerah Kinshasa, yang terletak di negara Republik of Congo. Sehingga kini daerah Kinshasa menjadi salah satu daerah di dalam dunia mengalami masalah pesakit AIDS paling ramai.

Kajian pertama sampel darah melibatkan pengidap HIV hanya berjaya dilakukan kali pertama pada tahun 1980-an, berdasarkan kepada sampel yang telah diambil daripada seorang lelaki di Kinshasa pada tahun 1959. Selepas saintis berjaya mengenalpasti virus yang membunuh lelaki itu, beberapa kajian lain telah dijalankan di Kinshasa mendapati wujud banyak kes punca kematian serupa, dengan jangkitan HIV dikenalpasti sebagai puncanya.

Penyelidikan lebih lanjut berjaya merekodkan tahap kepelbagaian virus HIV yang berbeza, berada pada kadar tinggi di Kinshasa menunjukkan kekerapan berlakunya pemindahan virus SIV dari haiwan kepada manusia.

Dianggarkan sekitar tahun 1937, virus HIV mula menular di Brazzaville, ibu negara Congo yang terletak 120 km di bahagian barat Kinshasa. Penularannya pula dibantu oleh industri pelacuran yang wujud di sepanjang laluan darat dan sungai dua bandar tersebut, diburukkan lagi dengan kedatangan migran dalam jumlah besar ke Brazzaville dari Kinshasa.

Direkodkan pada tahun 1980, separuh daripada jumlah jangkitan HIV di Congo melibatkan individu-individu yang tinggal di luar Kinshasa.

Tidak diketahui siapakah individu pertama yang menyebarkan virus HIV ke luar Congo, tetapi penemuan sejenis virus HIV yang dinamakan 'subtype-M' di kepulauan Haiti sekitar tahun 1960, menjadi teori paling popular penularan virus ini pada peringkat global.

Ini berlaku ekoran kepulangan pekerja-pekerja dari Haiti yang bekerja di Congo pada era tersebut, membawa bersama virus itu hasil daripada aktiviti kurang sihat yang mereka amalkan semasa berada di Congo. Selepas merebak di Haiti, HIV subtype-M seterusnya mula menjangkiti masyarakat luar sebelum menjadi varian HIV paling meluas jangkitannya di seluruh dunia hingga kini.

Pada tahun 1981, lima kes jangkitan pada paru-paru yang serupa direkodkan pada lima orang lelaki berorientasi homoseksual di Los Angeles. Sementara itu, beberapa kes lain melibatkan kanser yang menyerang permukaan kulit dinamakan sebagai 'kaposi sarcoma' direkodkan berlaku pada kumpulan-kumpulan lelaki homoseksual di New York dan California.

Penyakit misteri ini mula mendapat liputan lebih meluas selepas rekod kematian mereka yang mengidap penyakit paru-paru atau kanser kulit, meninggal dunia pada kadar yang sangat tinggi. Daripada 270 kes yang dilaporkan, 121 orang telah meninggal dunia tanpa seorang pun tahu apa yang mereka hadapi.

Setahun berikutnya, selepas lebih banyak serangan penyakit misteri menjangkiti golongan lelaki homoseksual, secara rasminya penyakit itu dinamakan sebagai penyakit 'gay-related immune deficiency' atau GRID.

Berikutan wabak yang semakin menjadi-jadi di Amerika Syarikat itu, beberapa kajian dijalankan dan mendapati wujud persamaan jelas di antara punca kematian di beberapa kawasan Amerika Syarikat melibatkan golongan homoseksual, dengan apa yang berlaku di Haiti ketika itu.

Mula dikenalpasti menjangkiti golongan gay, kes jangkitan pertama pada golongan penagih dadah heteroseksual membuka perspektif baru pada kajian terhadap virus ini kerana didapati tidak hanya menyerang golongan gay sahaja. Pada bulan September 1982, GRID secara rasmi ditukarkan namanya menjadi AIDS.

Awal tahun 1983, kes pertama penyakit AIDS melibatkan wanita yang melakukan hubungan dengan pasangan lelaki, menunjukkan kemungkinan penyakit itu juga boleh dipindahkan melalui hubungan normal.

Tidak lama selepas itu, virus yang menyebabkan AIDS berjaya dikenalpasti di Perancis dan dinamakan sebagai Lymphadenopathy-Associated Virus atau LAV, dengan penemuan LAV pada bayi dalam rahim ditemui buat pertama kali pada bulan Jun tahun sama.

Pada penghujung tahun 1985, sebanyak 20,303 jumlah kes AIDS direkodkan meliputi kesemua benua di bumi. Nama rasmi virus LAV ditukar kepada HIV bagi menunjukkan variasi jangkitan yang boleh berlaku pada pengidap penyakit tersebut.

85 negara melaporkan penemuan penyakit AIDS di kalangan rakyat mereka, dengan benua Amerika mencatatkan jumlah tertinggi iaitu 31,741 kes, diikuti Eropah 3,858 kes, Afrika 2,323 kes, Oceania 395 kes dan Asia pula hanya 84 kes.

Dianggarkan ketika ini di seluruh dunia, terdapat seramai 75 juta orang penghidap HIV yang berisiko dijangkiti penyakit AIDS dengan rawatan percubaan kali pertama, berjaya diberikan kepada lebih 19.5 juta pembawa virus HIV dalam tahun 2017.


Kaedah Terbaik Memasak Makanan Tanpa Mengurangkan Khasiatnya

Pada zaman yang mementing pemakanan sihat kini, pemilihan makanan yang berkhasiat menjadi keutamaan ramai orang. Akan tetapi, orang di seluruh dunia mempunyai cara yang sangat berbeza bagaimana mereka memperolehi kalori seharian.

Di negara-negara Barat, kebanyakan makanannya diproses, siap dibungkus atau dibekukan. Manakala manusia di bahagian dunia yang lain pula kebanyakannya memakan makanan segar tetapi mungkin kekurangan komponen pemakanan penting.

Membentuk diet yang sesuai untuk kesihatan dan kesejahteraan terletak pada industri makanan sihat dunia yang bernilai RM 2.9 billion setiap tahun. Sebenarnya, banyak pendapat berbeza mengenai apa yang tepat untuk diet seharian anda.

Dalam pemakanan sehari-harian, anda mungkin memakan pelbagai jenis makanan sama ada panas, sejuk, pra-masak, diproses, segar dan mentah. Persoalannya, adakah memasak makanan anda dalam cara tertentu mengubah nutrisi atau khasiat sesuatu makanan itu?

Apabila anda memasak makanan dengan kaedah yang berbeza-beza, ia sebenarnya akan mengubah nutrisi yang ada pada makanan itu tetapi ia bukanlah sesuatu perkara yang buruk. Sesetengah kaedah memasak akan mengurangkan kandungan vitamin atau mineral, sementara sesetengah lagi pula boleh membuatkan nutrien diserap dengan lebih mudah.

Walaupun mudah untuk mengatakan bahawa memasak daging atau sayuran yang berbeza akan mempengaruhi nilai pemakanan, terdapat pelbagai perkara lagi yang perlu dipertimbangkan seperti jenis makanan, tahap kematangan, suhu dan kaedah apa yang digunakan (goreng, rebus, bakar dan lain-lain).

Memahami kesan gaya masakan yang berbeza pada beberapa jenis sayuran yang popular, membolehkan anda menyesuaikan diet dan pola masakan untuk mencapai matlamat pemakanan berkhasiat anda.

Tentunya apabila memasak sayur-sayuran, kita mahu ianya terasa enak tetapi juga kekal berkhasiat dan penuh nutrisi. Ini kerana sayur-sayuran adalah sumber vitamin, mineral dan antioksidan yang paling banyak dalam diet kita.

Terdapat perdebatan bahawa merebus sayuran mempunyai kesan paling negatif terhadap nutrisi makanan. Bukan sahaja mineral dan vitamin dilarutresapkan ke dalam air tetapi haba yang berterusan akan menyebabkan kerosakan ketara kepada antioksidan dan mengurangkan kemampuan bebas radikal sayur itu sendiri.

Penggunaan ketuhar gelombang mikro adalah satu lagi pilihan yang popular dan cepat. Kaedah memasak ini tidak membahayakan sayuran seperti bawang, bayam, bawang putih dan artichoke.

Kaedah menggoreng sayuran anda juga bukanlah pilihan yang teruk walaupun ia dapat mengurangkan beberapa tahap antioksidan. Namun, menggoreng menggunakan minyak zaitun yang berkualiti tinggi dapat membantu mengurangkan kehilangan vitamin B dan meningkatkan kemampuan tubuh untuk menyerap sebatian tumbuh-tumbuhan.

Menggoreng juga dapat mengurangkan kadar vitamin C tetapi ia tidaklah seteruk sayuran yang dimasak dengan kaedah 'deep-fry'. Kaedah deep-fry akan meningkatkan kadar penyerapan minyak dan lemak serta menjejaskan khasiat makanan dengan haba yang melampau.

Sayuran yang tahan lasak untuk dimasak adalah seperti artichoke, bayam, kacang hijau, bawang putih, bawang dan bit. Manakala bagi sayuran jenis lain pula, jika boleh perlu dimasak dalam masa yang singkat pada api yang rendah dan bukannya dengan air.

Alternatif terbaik bagi sesetengah sayuran pula adalah untuk memakannya secara mentah. Sayur-sayuran segar mempunyai nutrisi yang sangat baik seperti sayuran lycopene (yang mengandungi komponen karotenoid berwarna merah terang seperti tomato dan lobak merah).

Sayur-sayuran dianggap sebagai sumber utama antioksidan manakala daging pula dilebih dikenali untuk sumber protein, lemak dan vitamin kepada diet manusia. Apabila anda memasak daging, nutrien terbesar yang akan hilang adalah vitamin B iaitu sekitar 20-50%. Ini termasuk vitamin B1, B3, B5, B6 dan folat. Ia juga akan mengurangkan vitamin K, vitamin E dan vitamin B12 dalam jumlah yang kecil.

Kaedah memanggang dianggap sebagai cara terbaik untuk memasak daging kerana ia kurang mendedahkan permukaan daging itu kepada haba dan mengelakkan kehilangan vitamin yang berlebihan.

Menurut kajian, memasak daging akan hanya mengakibatkan kehilangan sedikit sahaja protein. Sebaliknya, kelemahan memasak daging ialah ia akan mengekalkan kandungan kolesterolnya walaupun lemak tepu dapat dihapuskan.

Walaupun protein boleh berubah bentuk apabila ia dimasak, ia masih lagi boleh diakses oleh sistem tubuh manusia. Malah, protein daging yang dimasak lebih mudah untuk dihadam tubuh.

Cara paling sihat untuk memasak daging adalah dalam bentuk dehidrasi atau pengeringan seperti jerk beef. Tidak kiralah sama ada dijemur, disalai atau diperap dengan bahan tertentu, bentuk masakan ini akan memberikan kepadatan nutrien dalam bentuk berat dengan kehilangan nutrien paling sedikit.

Manakala kaedah paling tidak sihat untuk memasak daging adalah dalam bentuk stew atau merendidih. Ini kerana ia akan mendedahkan sebahagian besar kawasan permukaan daging kepada kepanasan air, menyebabkan vitamin yang berguna dilepaskan dari daging dan dilarutresapkan dalam air.

Memandangkan diet sihat ini mungkin tidak kena dengan selera seseorang itu, adalah lebih baik sekiranya untuk memasak makanan anda dengan kaedah yang paling selamat agar dapat mengekalkan kandungan khasiatnya. Perubahan kecil ini adalah cara terbaik untuk mengubah selera anda sehingga anda berasa selesa dengannya.


7 Sebab Kenapa Ular Tedung Selar Digelar KING Cobra

Salah satu spesis ular yang paling ditakuti dan digeruni di Bumi sudah tentulah King Cobra atau lebih dikenali sebagai ular tedung selar. Ia sangat terkenal dengan saiz dan juga gigitannya yang tersangat bahaya.

Juga dikenali sebagai ular tedung selar, ular ini mempunyai rupa yang sangat mirip dengan satu lagi ular berbahaya iaitu ular senduk (cobra). Namun kedua-duanya adalah dari spesis yang berbeza.

Ular tedung selar mempunyai banyak ciri-ciri yang unik yang membezakannya dengan ular-ular lain. iluminasi.com kongsikan 7 fakta dahsyat tentang ular tedung selar.

Ular yang berasal dari selatan dan tenggara Asia ini biasanya membesar di antara 3 dan 4 meter panjang namun yang paling besar pernah dicatatkan adalah ular di Malaysia yang tinggal di Zoo London pada pertengahan abad ke-20.

Dari kepala hingga ke hujung ekor, ular tersebut berukuran 5.7 meter.

Ini sekaligus membuatkan ular tedung selar merupakan ular berbisa paling panjang di dunia.

Walaupun digelarkan king cobra, namun ular ini tidak diklasifikasikan sebagai cobra sebenar, yang mana tergolong dalam spesis Naja.

King Cobra adalah satu-satunya ahli spesis Ophiophagus dan bukti genetik menunjukkan bahawa ular-ular besar ini lebih dekat dengan ular mamba sub-Sahara Afrika daripada kobra yang sebenar.

Secara fizikal, terdapat banyak perkara yang membezakan King Cobra daripada yang kobra sebenar. Ular ini mempunyai kepala yang lebih kecil berbanding spesis Naja.

Kepala spesis Ophiophagus lebih besar berbanding saiz badannya dan di pangkar leher, King Cobra mempunyai sisik yang memanjang yang mana tidak terdapat pada spesis kobra Naja.

Apabila terancam, King Cobra akan membuka kepalanya untuk kelihatan lebih besar dan mengangkat kepalanya setinggi 1.8 meter dari tanah.

Namun itu bukan satu-satunya senjata yang mampu menakutkan sesiapa sahaja di sekeliling. Ular ini juga menggunakan bunyi untuk menakut-nakutkan orang.

Ular tedung selar yang terancam akan menarik nafas dalam dan menghembuskan dengan pantas, memaksa pengeluaran angin melalui trakea diverticula di saluran pernafasan yang bertindak seperti ruang bergema.

Ini menghasilkan bunyi yang mana seorang saintis membandingkan dengan ngauman "seekor anjing German Shehperd yang sedang marah".

Jika dibandingkan, racun tedung selar kurang berbisa daripada beberapa ular yang lebih kecil, seperti ular taipan pedalaman Australia.

Tetapi jika ia berkaitan dengan bahan kimia toksik, kuantiti dapat mengatasi kualiti.

Dengan gigitan tunggal, seekor King Cobra boleh menyuntik sehingga 7 mililiter racun yang mana hampir cukup untuk mengisi 1.5 sudu kecil ke dalam badan mangsa.

Sebagai contoh, kebanyakan ular tanah mempunyai racun yang memberi kesan kepada sistem pernafasan dengan memusnahkan sel darah merah ketika ia tersebar.

Tetapi racun dari King Cobra menghalang komunikasi antara saraf dan sel, yang boleh menyebabkan pening teruk, penglihatan kabur dan paling kerap, lumpuh.

Jika tidak diberikan penawar yang betul dengan pantas, mangsa gigitan boleh mati dalam masa 30 minit.

Racun King Cobra sangat kuat sehingga mampu membunuh seekor gajah seberat 5 tan dalam masa 3 jam dengan hanya satu gigitan.

Kebanyakan ular tedung sebenar mempunyai pemakanan yang berbeza termasuklah cicak, burung, tikus dan ikan. Tetapi King Cobra memakan ular lain.

Ini disebutkan dalam nama spesisnya iaitu Ophiophagus yang bermaksud "pemakan ular". Malah, ular sawa pun tak terlepas daripada menjadi mangsa ular ini.

Tak cukup dengan itu, ia mendapat nama King Cobra kerana mampu membunuh dan memakan ular tedung yang lain.

Namun masih ada kes dimana King Cobra boleh bertoleransi untuk makan telur, tikus dan kadang kala cicak (Sangat jarang).

Seperti kebanyakan spesis haiwan yang lain, ular tedung selar jantan akan bertarung sesama sendiri untuk memenangi hati ular betina ketika musim mengawan.

Pertama sekali, ular-ular jantan akan "membesarkan" diri mereka dan "berdiri" setinggi 1.2 meter di atas tanah. Kemudiannya, kedua-dua ular tersebut akan bergusti.

Dengan badan yang saling berbelit, penggusti-penggusti ini akan cuba untuk menjatuhkan pihak lawan ke atas tanah seperti yang anda lihat dalam sukan gusti.

Setelah salah satu daripada ular tersebut dijatuhkan, ia akan beredar bermaksud menyerah kalah.

70% daripada spesis ular bertelur dan biasanya di lubang-lubang yang ditemui di sekitar dan kebanyakannya akan mengabaikan telur mereka serta merta.

Namun, hal ini tidak dilakukan oleh tedung selar di mana spesis ini akan membina sarang. Pertama sekali, ular betina akan mengumpulkan daun-daun.

Selepas bertelur sekitar 20 hingga 30 telur di tengah-tengah dedaun tersebut, ia akan mengumpulkan lebih banyak daun lalu dilapiskan badannya yang digulungkan di sekeliling telur.

Proses ini boleh mengambil masa selama 4 hari untuk disiapkan, yang mana pada akhirnya ular betina akan menggulungkan badannya di atas sarang tersebut selama 2 hingga 3 bulan sehingga telur mula untuk menetas.

Sepanjang tempoh ini, ular betina tidak makan dan biasanya tersangat agresif. Namun sebaik sahaja telur hendak menetas, ular betina akan beredar.


Apa Fungsi Batu-Batu Kecil Di Sepanjang Landasan Kereta Api?

Walaupun tidak sepantas pesawat, tetapi mengembara menaiki kereta api memiliki keistimewaan sendiri. Anda dapat menyaksikan pemandangan alam semulajadi yang menakjubkan, padang rumput yang luas, bandar-bandar yang penuh dengan manusia serta macam-macam lagi.

Dan satu lagi perkara yang anda selalu dapat melihat sepanjang perjalanan menaiki kereta api adalah batu-batu kecil yang bertaburan di sepanjang landasan kereta api tersebut.

Pernahkah anda terfikir mengapa batu-batu ini memenuhi landasan kereta api?

Pertamanya, batu-batu yang anda lihat berhampiran dengan landasan kereta api secara kolektifnya dipanggil "balast trek". Ia pada asasnya membentuk asas landasan di mana penyokong landasan kereta api diletakkan.

Balast trek memenuhi ruang di antara penyokong landasan, di kawasan bawah penyokong landasan dan di sisi laluan kereta api. Saya sudah dapat mendengar soalan yang mula terbentuk di kepala anda; apa tidur?

Penyokong landasan kereta api atau "sleeper" adalah sokongan berbentuk segi empat tepat yang biasanya diletakkan pada kedudukan serenjang dengan landasan.

Ia biasanya diperbuat daripada kayu atau konkrit dan yang paling banyak digunakan pada hari ini adalah diperbuat daripada konkrit.

Fungsi penyokong landasan kereta api adalah untuk membuatkan landasan kereta api berada dalam kedudukan tegak dan dengan jarak yang betul.

Batu yang digunakan bukanlah batu sebarangan kerana ia mempunyai fungsi tersendiri.

Sebagai contoh, jika batu berbentuk bulat dan licin digunakan sebagai balast trek, ia mungkin akan bergolek atau terluncur di antara satu sama lain ketika kereta api melalui landasan.

Dengan ini, batu-batu ini gagal menjalankan tugas dalam mengukuhkan landasan. Ia memerlukan penggunaan batu tertentu yang tidak akan bergerak begitu ketara.

Untuk memastikan bahawa batu-batu tersebut kekal di tempat asal, mereka menggunakan batu yang tajam dan bersudut sebagai balast.

Balast trek mempunyai pelbagai fungsi lain. Pertamanya, ia memastikan landasan kekal dalam kedudukannya apabila kereta api yang tersangat berat bergerak di atasnya.

Ia juga memainkan peranan yang penting dalam memastikan tiada tumbuhan yang tumbuh di sekitar landasan, yang mana boleh membuatkan tanah di bawah landasan menjadi lemah.

Aspek penting lain yang dimiliki balast trek adalah ia mencegah air yang mungkin terdapat di sekitar landasan daripada sampai ke landasan.

Ini tidak bermakna balast menjadi pemisah antara trek dan air yang mana adalah mustahil, tetapi ia memudahkan saliran air di sekeliling dan di bawah landasan supaya air tidak berada dekat landasan yang boleh menjejaskan kekuatan tanah.

Penggunaan kereta api yang berlebihan untuk pengangkutan menimbulkan ancaman kepada bangunan-bangunan di kawasan-kawasan berhampiran trek disebabkan oleh getaran yang dahsyat apabila kereta api berkelajuan tinggi melaluinya.

Selain itu, bunyi kuat yang dihasilkan oleh kereta api laju juga menyebabkan gangguan kepada kawasan sekitarnya.

Untuk mengurangkan getaran ini, teknik mengapit digunapakai dengan menggunakan penyerap getaran dinamik.

Ia terdiri daripada getah EPDM atau Ethylene Propylene Diene Monomer kerana bahan ini mempunyai rintangan yang tinggi terhadap haba, air dan beban mekanikal yang lain.

Hasilnya, sebahagian besar getaran dan bunyi bising dikurangkan kepada tahap minimum.


Sejarah Perang Kulim aka Perang "Nyonya Cantik" Tahun 1888

Bandar Kulim merupakan bandar ketiga yang terbesar di negeri Kedah selepas Alor Setar dan Sungai Petani. Ia terletak di kawasan tenggara negeri 'Jelapang Padi' ini dan bersempadan dengan bahagian timur negeri Pulau Pinang.

Kulim pada asalnya merupakan kawasan penempatan yang kecil sahaja pada era 1950-an. Kini, ia merupakan tempat yang maju dengan banyak kawasan-kawasan perindustrian yang dibina di sekitar Bandar Kulim.

Majoriti penduduk di Kulim ialah kaum bumiputera dengan merangkumi kira-kira 65% populasi penduduk manakala selebihnya ialah lain-lain kaum. Kebanyakan orang memilih untuk tinggal di bandar ini kerana kos hidupnya yang tidak begitu tinggi dan trafiknya tidaklah begitu sesak seperti di Pulau Pinang.

Nama bandar ini diambil sempena nama pokok kulim (nama saintifiknya Scorodocarpus Borneensis Becc) yang tumbuh di merata tempat di daerah ini suatu masa dahulu. Pokok kulim ini merupakan sejenis tumbuhan yang banyak terdapat di hutan Malaysia serta negara-negara ASEAN yang lain.

Buah pokok ini biasanya digunakan sebagai perencah masakan oleh orang asli di kawasan Tapah, Perak. Pokok kulim biasanya akan mengeluarkan buah pada waktu yang sama ketika musim pokok durian berbuah.

Daerah Kulim dipercayai telah dibuka sejak pertengahan abad ke-18 lagi apabila sejumlah 100 orang keturunan Melayu Pattani dari Siam datang dan menetap di sini. Menjelang pertengahan abad ke-19, Kulim telah menjadi tumpuan dengan mendadak kerana penemuan hasil bijih timah di sini.

Para pelombong yang membanjiri Kulim dipercayai adalah pelombong yang sebelum ini melombong bijih timah di kawasan Larut, Matang, Taiping dan Selama di Perak.

Kebanyakan daripada mereka telah melarikan diri dari kawasan bijih timah di Perak kerana tidak mahu terlibat dengan pergaduhan yang sering berlaku antara Kumpulan Kongsi Gelap seperti Ghee Hin dan Hai San yang ditubuhkan oleh pelombong-pelombong sendiri dalam merebut kawasan yang kaya dengan hasil bumi itu.

Pada asalnya pelombong-pelombong ini mahu melarikan diri ke Pulau Pinang yang ketika itu merupakan bandar pelabuhan yang sibuk di Utara Tanah Melayu sejak pembukaannya oleh British pada 1786.

Ketika melalui kawasan Kulim, mereka mendapati di sungai dan tanah di kawasan itu wujudnya bijih timah. Mereka kemudian mengambil keputusan untuk menetap dan membuka penempatan baru bagi mendulang bijih timah.

Lombong-lombong bijih timah terbesar yang telah dibuka di Kulim ialah di Taman Tunku Putra, Kampung Bukit Besar, Karangan, Terap dan Kelang Lama. Menurut satu catatan pada tahun 1854, terdapat lapan buah syarikat perlombongan timah di Kulim dengan jumlah pekerja seramai 1,500 orang.

Pada tahun 1888, tercetusnya satu peristiwa besar dalam sejarah Bandar Kulim. Peristiwa itu dikenali sebagai "Perang Nyonya Cantik" atau "Perang Kulim". Kejadian ini dikatakan berlaku apabila taukeh-taukeh lombong bijih timah di sekitar Kulim bergaduh sesama sendiri kerana berebut seorang wanita simpanan Cina yang cantik rupa parasnya.

Taukeh-taukeh lombong ini telah menggunakan para pekerja masing-masing untuk terlibat dalam pergaduhan itu. Pada mulanya ia hanyalah pertengkaran kecil namun melarat kepada rusuhan besar-besaran.

Pada waktu itu, keamanan penduduk setempat juga telah terancam akibat pergaduhan yang berlaku. Persengketaan itu telah berlanjutan selama hampir tiga tahun lamanya dan mengorbankan banyak nyawa di antara pihak-pihak yang terlibat. Keadaan ini juga menyebabkan keadaan ekonomi dan kewangan di negeri Kedah merudum.

Insiden itu telah menyebabkan kerajaan Kedah terpaksa meminta bantuan British. Pihak British kemudian menempatkan pegawainya, B.E Mitchell, sebagai Ketua Polis Kulim pada tahun 1890.

Hasil campurtangan British, pergaduhan antara pelombong-pelombong di Kulim berjaya dileraikan. Selepas itu, Kulim terus diletakkan di bawah pentadbiran kerajaan British.

Melalui Perjanjian Bangkok yang dibuat pada tahun 1909, pihak British telah menganggap bahawa negeri Kedah telah berada di bawah pemerintahan mereka. Hanya pada tahun 1923, barulah Sultan Abdul Hamid membuat perjanjian dengan British dan Kedah secara rasminya menjadi negeri di bawah naugan British.

Sehingga negara kita mencapai kemerdekaan pada tahun 1957, Kulim terus ditadbir oleh British melalui beberapa pegawa daerahnya di mana salah seorangnya ialah YTM Tunku Abdul Rahman Putra Al-Haj, Perdana Menteri Malaysia Pertama dan Bapa Kemerdekaan Negara.


4 Tokoh Besar Di Sebalik Nama Karakter 'Ninja Turtles'

Kanak-kanak era 90-an pasti mengingati salah satu siri kartun paling popular pernah ditayangkan ketika itu, iaitu 'Teenage Mutant Ninja Turtles.' Bermula daripada sebuah komik hitam putih yang hanya sesuai untuk orang dewasa, 'Ninja Turtles' atau TMNT akhirnya disesuaikan untuk tontonan kanak-kanak, kekal ditayangkan sehingga ke hari ini.

Pendedahan kepada kartun animasi ini pada penulis, merupakan pengalaman pertama penulis mendengar istilah 'mutan' dan 'mutasi' yang sebelum itu jarang sekali kedengaran, kecuali bagi mereka yang mengikuti komik X-Men. Selain daripada memperkenalkan konsep mutasi, TMNT juga memperkenalkan sesuatu yang sangat aneh dalam pemilihan nama wataknya.

Keempat-empat watak dalam siri ini diberi nama Leonardo, Donatello, Raphael dan Michaelangelo yang diambil daripada nama-nama tokoh terkenal dalam tamadun manusia. Tetapi siapakah tokoh disebalik nama-namaini sebenarnya?

Dalam zaman informasi sebegini pun, masih ada orang yang mampu keliru di antara Leonardo da Vinci dan Leonardo Di Caprio. Jangan silap pula ya, nama Leonardo dalam TMNT diambil daripada nama tokoh terkenal Leonardo da Vinci, salah seorang tokoh zaman Reinassance di Itali. Seorang yang berkebolehan tinggi dalam pelbagai bidang, nama beliau dikenali kerana kemahiran lukisannya serta kemampuan beliau dalam bidang kejuruteraan.

Rasanya tak perlu lagi penulis perkenalkan karya paling terkenal beliau iaitu lukisan Mona Lisa yang kerap kali dirujuk sebagai antara lukisan paling bernilai dalam dunia. Apa yang menarik tentang Leonardo da Vinci, dia tidak pernah belajar apa yang dia pelajari secara formal - semuanya dipelajari berdasarkan kepada kefahaman sendiri.

Lahir pada tahun 1452, tokoh ini meninggalkan kita dengan bermacam karya unik, dengan salah satu lakarannya iaitu 'The Vitruvian Man' dijadikan sebagai rujukan utama teknik melukis manusia mengikut skala yang sempurna.

Michelangelo di Lodovico Buonarroti Simoni atau lebih dikenali sebagai Michaelangelo merupakan seorang karyawan terkenal di Florence sekitar abad ke 16. Lebih terkenal sebagai seorang pengukir yang tidak tolok bandingnya, seluruh hidupnya diabadikan dalam proses penciptaan karya-karya berskala besar yang masih kekal dilindungi sehingga kini.

Bakatnya mula berkembang selepas kematian ibunya, memaksa Michaelangelo tinggal dengan penjaganya pada usia 6 tahun. Suami kepada penjaganya itu adalah seorang pemotong batu marmar, jadi dia mula belajar teknik untuk memotong seterusnya mengukir batu daripada ayah angkatnya itu. Dikenali di sekolah sebagai seorang yang malas belajar, Michaelangelo memulakan karier sebagai seorang pengukir pada usia 14 tahun.

Gemar memasukkan unsur-unsur agama ke dalam karya, Michaelangelo meninggal dunia pada usia lanjut 88 tahun, mewariskan pada masyarakat dunia banyak karya beliau seperti ukiran tugu David dan Piera, siling di Sistine Chapel serta bangunan St. Peter's Basilica yang terletak di Bandar Vatican.

Digelarkan sebagai salah seorang daripada 3 pakar semasa era Reinassance, Raphael Sanzio da Urbino lahir pada tahun 1483. Usia beliau tidak panjang, selepas Raphael meninggal dunia pada tahun 1520 pada usia 37 tahun. Bagaimanapun, hayatnya yang pendek itu diabadikan dengan pelbagai tinggalan pada dunia.

Raphael mewarisi bakat ayahnya yang juga seorang pelukis, beliau kehilangan kedua ibu bapanya pada usia 11 tahun sebelum menjadikan lukisan tempat dia mencurahkan perasaan. Mewarisi studio lukisan ayahnya, Raphael pada awalnya mengasah bakat dengan melukis dirinya sendiri sebelum lukisannya membawa dia mengenali lebih ramai pelukis lain, yang mahu menjadikan dia anak murid.

Nasibnya bertambah baik selepas berpindah ke Rom apabila diminta menghiaskan dinding-dinding di Istana Vatican dengan lukisannya. Hasil karyanya dikatakan banyak dipengaruhi oleh Michaelangelo, walaupun Michaelangelo sendiri kurang senang dengan beliau.

Berbeza dengan tiga nama di atas, nama Donatello agak kurang terkenal serta jarang diperkatakan. Donato di Niccolò di Betto Bardi merupakan nama sebenarnya tetapi dia lebih dikenali dengan nama Donatello. Beliau memulakan kariernya dalam bidang seni dengan menjadi salah seorang penukir barangan kemas di studio milik seorang ahli perniagaan.

Hasil daripada latihannya, dia mula mengambil kerja-kerja ukiran dengan membantu beberapa orang pengukir lebih senior sebelum mula memberanikan diri mengambil projek-projek sendirian.

Salah satu ukiran marmarnya paling awal adalah ukiran tugu David berdasarkan kepada kisah-kisah dalam kitab Bible, yang menjadi karyanya yang paling terkenal selain yang paling banyak menimbulkan kontroversi, kerana mesej tersembunyi yang diukir ke dalam rekaannya.


Kenapa Air Sejuk Rasa Lebih Sedap Daripada Air Suam?

Setelah pulang dari perjalanan yang panjang atau menghabiskan senaman yang memenatkan, kebanyakan daripada kita sudah tentu dahagakan segelas air yang sejuk dan menyegarkan.

Tiada apa yang dapat menandingi kehebatan air sejuk dalam menghilangkan dahaga.

Walau bagaimanapun, jika seseorang memberi  segelas air suam ketika anda sedang haus, anda mungkin tidak akan menyukai rasa air tersebut, jika dibandingkan dengan air sejuk

Apakah sebab di sebalik perubahan rasa yang dipengaruhi oleh perubahan suhu ini? Dan adakah ia berlaku kepada anda sahaja atau kepada semua orang?

Di sekolah, kita mempelajari tentang 5 deria yang dimiliki oleh tubuh badan dan salah satu daripadanya adalah deria rasa. Kita juga diajarkan tentang lidah, organ deria yang mempunyai beribu-ribu deria rasa yang membantu mengesan rasa berbeza.

Tetapi, apakah yang dimaksudkan dengan rasa? Adakah ia hanya satu sensasi, tindak balas kimia atau gimik minda sahaja?

Rasa merujuk kepada sensasi yang dihasilkan oleh sel-sel rasa di bahagian depan, belakang dan sisi lidah kita apabila molekul dari makanan atau minuman yang dimakan melekat pada sel-sel ini dan menghantar isyarat ke otak kita.

Oleh itu, rasa boleh dianggap sebagai campuran tindak balas kimia berlainan yang berlaku di atas lidah.

Rasa yang berbeza, seperti masin, masam dan manis, dikesan dengan cara berbeza. Sebagai contoh, rasa masin dikesan oleh sel reseptor rasa yang biasanya bertindak balas terhadap natrium klorida (NaCl) atau garam dalam bentuk lain.

Protein tertentu yang hadir dalam membran sel sel-sel ini bertindak sebagai saluran dan membenarkan NaCl memasuki sel-sel, seterusnya melepaskan neurotransmiter (bahan kimia yang memindahkan maklumat) yang melepasi sensasi ke akson (sel saraf yang membawa maklumat rasa ke otak).

Rasa masam juga dikesan dengan cara memberi kesan kepada saluran ion secara langsung . Protein asid tertentu (asid sitrik atau asetik) masuk melalui saluran natrium atau kalium dan memulakan tindak balas selular.

Rasa pahit makanan dirasakan dengan menghalang saluran kalium dalam membran sel penerima reseptor.

Sebaliknya, bahan kimia yang dirasakan sebagai "manis" mengikat ke lokasi tertentu pada reseptor membran (protein yang terdapat dalam membran sel) dalam kaedah "lock & key".

Sebaik sahaja bahan kimia ini terikat, perubahan tertentu di dalam sel membawa kepada pembebasan penghantar neuro, yang menghantar isyarat ke otak.

Sejak kecil, kita mempelajari bahawa air tidak mempunyai rasa. Walau bagaimanapun, apabila kita minum air yang tidak mempunyai warna ini, kita akan mengalami sensasi rasa pada lidah kita.

Untuk tempoh yang lama, manusia beranggapan bahawa rasa tersebut datang daripada mineral dan garam yang larut dalam air. Akan tetapi, air sulingnya yang tulen pun mempunyai satu rasa yang serupa.

Pertama sekali, perlu diketahui bahawa air suling sepatutnya tidak mempunyai rasa. Walau bagaimanapun, sebaik sahaja ia dikeluarkan dari penyulingan, sejumlah karbon dioksida dan gas oksigen akan larut di dalamnya.

Selain itu, jika anda mencurahkan air tulen sedemikian ke dalam gelas, yang ada di dalam gelas, tak kiralah sekecil mana sekalipun kuantitinya, ia akan bercampur dengan air tulen sekaligus mengubah sedikit rasanya.

Dan juga, apabila kita makan makanan, zarah makanan akan kekal di atas lidah untuk seketika dan apabila air diminum, ia akan bercampur dan menghasilkan rasa tertentu.

Kesejukan air sebenarnya menyekat  beberapa faktor "buruk" ini yang mengubah rasa air tulen.

Sebarang kekotoran yang membuatkan air berasa sedikit berbeza dapat dikesan dengan lebih mudah apabila air tersebut suam atau panas.

Jika anda tak percaya, anda boleh lakukan eksperimen sendiri. Ambil gula atau garam dan masukkan ke dalam air dengan suhu yang berbeza.

Hasilnya adalah anda akan  mengalami perbezaan sensitiviti dengan begitu cepat.

Juga, apabila badan anda terlalu letih selepas kerja berat atau cuaca panas, suhu akan badan meningkat.

Dalam keadaan sedemikian, air sejuk membantu membawa suhu badan turun dengan cepat dan berkesan, memberikan rasa yang menyegarkan ketika anda minum.

Kemungkinan lain adalah hakikat bahawa air merupakan satu pilihan atau keutamaan yang terbina dalam diri seseorang selama bertahun-tahun.

Seseorang yang tinggal di kawasan yang panas tidak gemarkan air sejuk sepertimana orang yang tinggal di kawasan panas seperti di padang pasir.

Walaupun rasa air bergantung kepada banyak faktor, seperti suhu dan unsur-unsur mineral, kebanyakan daripadanya juga mungkin merupakan kesan psikologi semata-mata.

Menurut satu kajian pada tahun 1997 di Sekolah Perubatan di Universiti Yale, "tindakan meminum lebih lebih menghilangkan dahaga berbanding menhidratkan diri melalui tiub nasogastric."

Dalam erti kata mudah, jumlah air yang sama boleh diberikan kepada dua berbeza orang, tetapi orang yang meminumnya melalui mulut akan berasa lebih segar dan terhidrat.  kaca akan berasa lebih segar dan terhidrat.


Kisah Penculikan Pegawai Nazi Yang Melepasi 22 Sekatan Jalan

Ketika Eropah dan seluruh dunia sedang dilanda Perang Dunia Kedua, satu organisasi tentera British iaitu Special Operation Executive (SOE) telah merancang untuk melakukan misi mustahil di Pulau Crete, Greece.

Rancangan awal mereka adalah untuk menculik komander Jerman di Bahagian Infatri Pendaratan Udara ke-22, Friedrich-Wilhelm Muller, yang ketika itu menjadi gabenor yang digeruni di pulau terbesar di Greece itu.

Muller dibenci penduduk setempat kerana dia sering menindas, menyiksa dan membunuh penduduk tempat sehingga mendapat jolokan The Butcher of Crete (Penyembelih Crete). Kekejamannya adalah serupa dengan seorang lagi rakan sejawatnya iaitu SS Reinhard Heydrich di Prague.

Di Crete, terdapat satu gerakan penentang yang aktif dan disokong oleh British. Pihak British dan Greece telah merancang sesuatu yang berani iaitu menculik Butcher of Crete dan menentang saki-baki tentera Nazi yang berada di pulau itu.

Pegawai SOE seperti Mejar Patrick Leigh Fermor dan Kapten Stanley William Moss telah diberikan tanggungjawab untuk menjalankan operasi itu bersama-sama agen-agen SOE Greece, Georgios Tyrakis dan Emmanouil Paterakis. Misi itu juga akan melibatkan kerjasama dari gerakan penentang di pulau itu yang dikenali sebagai Pertubuhan Kebangsaan Crete.

Pada 4 Februari, operasi itu dilancarkan apabila kumpulan khas itu diterbangkan menggunakan pesawat dari Mesir. Mereka merancang untuk mendarat menggunakan payung terjun di wilayah musuh.

Walaupun cuaca agak buruk ketika itu, Mejar Leigh Fermor berjaya mendarat dengan selamat di zon pendaratan. Kumpulan penentang yang menunggu pasukan khas itu telah menyembunyikan Fermor dengan segera. Fermor kemudian bergabung dengan seorang lagi ejen SOE yang merupakan penasihat kepada kumpulan penentang iaitu Sandy Rendel.

Kapten Moss, Mejar Leigh Fermor dan Emmanouil Paterakis sebelum operasi menculik pegawai Nazi

Tiga lagi anggota SOE yang lain terpaksa kembali ke Mesir dan bersedia untuk usaha pendaratan yang akan datang. Selepas tiga kali lagi percubaan mereka mendarat menggunakan payung terjun gagal, kru SOE itu akhirnya tiba di pulau itu menggunakan bot hampir dua bulan kemudian. Pada waktu itu, sasaran mereka iaitu Friedrich-Willhelm Muller sudahpun digantikan dengan pegawai yang baru.

Muller dipindahkan dan dinaikkan pangkat menjadi Panglima Pasukan Pengawal yang berpengkalan kepulauan Dodecanese, Greece. Tempatnya di Crete telah digantikan dengan Jeneral Heinrich Kreipe. Pasukan SOE yang sudah berada di pulau itu memutuskan untuk meneruskan rancangan penculikan mereka. Sasaran mereka kini bertukar dari Muller kepada Kreipe.

Jeneral Heinrich Kreipe tinggal di sebuah rumah besar di desa Knossos, tempat yang dipercayai suatu masa dahulu adalah lokasi Labyrinth yang terkenal. Labyrinth adalah tempat tinggal makhluk mitos separuh manusia dan separuh seladang, Minotaur.

Untuk menambahkan lagi simbolisme, rumah Jeneral Kreipe itu dipanggil Villa Ariadne, sempena nama puteri pulau Crete, Puteri Ariadne. Dalam legenda, puteri itu telah membantu Theseus yang terperangkap di Labyrinth untuk mencari jalan keluar. Jeneral Kreipe yang sememangnya meminati legenda Yunani kuno sememangnya memilih lokasi itu sebagai kediamannya.

Para penentang telah menawan sebuah rumah berhadapan dengan villa Jeneral Kreipe untuk memudahkan operasi itu. Mejar Leigh Fermor pula menyamar sebagai seorang pengembala haiwan untuk membiasakan diri dengan kawasan itu. Dia juga menaiki bas tempatan untuk memeriksa kawasan Knossos dan sekitar ibu pejabat Jerman di situ.

Dalam pengamatannya, Mejar Leigh Fermor memutuskan bahawa ibu pejabat Jerman itu terlalu sukar untuk ditembusi. Berdasarkan maklumat perisikan yang telah dikumpulkan, misi menculik Jeneral Heinrich Kreipe kini bermula.

Pada malam 26 April 1944, Mejar Patrick Leigh Fermor dan Kapten Stanley William Moss telah menyamar dengan memakai pakaian koperal Polis Tentera Jerman atau Feldengerdarmerie.

Dalam penyamaran itu, mereka ditempatkan di laluan yang seriang digunakan Jeneral Kreipe untuk pulang ke rumahnya. Mereka merancang untuk memintas kereta Kreipe. Setibanya limo yang dinaiki Jeneral Nazi itu, mereka menahan kenderaan itu dan memperkenalkan diri sebagai polis tentera.

Pada mulanya Jeneral Kreipe tidak menyedari apa yang sedang berlaku. Apabila Kapten Moss memukul pemandu limo itu barulah Kreipe mengerti bahawa pasukan SOE telah datang untuk menculiknya.

Kapten Moss mengambil alih tempat duduk pemandu dan Mejar Leigh Fermor pula menyamar sebagai Jeneral Kreipe. Sementara itu Tyrakis dan Peterakis pula bersembunyi dan mengawal Kreipe di bahagian belakang kenderaan semasa mereka melewati pemeriksaan Jerman.

Mereka memandu selama hampir sejam setengah, melepasi 22 sekatan jalan raya yang dilakukan tentera Nazi tanpa ditangkap. Kumpulan SOE itu kemudian berpisah di Heraklion.

Heinrich Kreipe (tengah, dua dari kanan) dibawa melalui kawasan bukit ketika diculik

Mejar Leigh Fermor telah meninggalkan sepucuk dokumen di dalam kereta Jeneral Kreipe yang menyatakan bahawa penculikan itu dilakukan oleh SOE dan penduduk tempatan tiada kena mengena dengan kejadian itu. Ia bertujuan untuk meyakinkan tentera Jerman untuk tidak melakukan pembalasan terhadap penduduk tempatan.

Kapten Moss dan dua orang ejen SOE Greece membawa Kreipe ke seberang pulau di mana mereka sepatutnya bertemu dengan Mejar Leigh Fermor. Mereka terpaksa bergerak melalui kawasan berbukit dengan pantas kerana diburu oleh pasukan peronda Jerman. Setelah hampir dua minggu mengelak dari dikesan, mereka akhirnya disambut dengan sebuah bot untuk melarikan diri.

Pada 14 Mei di pantai berhampiran bandar Rodakino, pasukan SOE itu bersama tawanan mereka, Heinrich Kreipe, berjaya dibawa keluar dari pulau Crete. Pada petang yang sama, mereka dipindahkan di tempat selamat di pelabuhan Mersa Matruh, Mesir, yang dikuasai pihak Sekutu.

Fakta menarik tentang bagaimana misi penculikan mustahil ini boleh berjaya adalah kerana Heinrich Kreipe tidak begitu popular di kalangan pegawai-pegawai tenteranya sendiri. Salah satu sebab mengapa Kreipe tidak disukai adalah kerana keengganannya untuk menghentikan kenderaan di pusat pemeriksaan Nazi.

Ketegangan antara Jeneral dan tenteranya ini menjelaskan mengapa para petugas sekatan jalan raya tidak menghentikan kereta Jeneral itu ketika dia diculik kerana dia sudah biasa melalui sekatan tanpa berhenti.

Pihak Sekutu cuba menyebarkan propaganda dengan mengatakan bahawa penculikan Kreipe itu adalah rekaan untuk menutup kisah sebenar bahawa Jeneral itu berpaling tadah kepada Nazi dengan menyertai Pihak Sekutu.

Nazi bagaimanapun tidak melakukan tindak balas segera mengenai penculikan itu. Pada bulan Ogos 1944, mereka telah memutuskan untuk memanggil semula The Butcher of Crete, Friedrich-Wilhelm Muller.

Muller kemudian melakukan pembunuhan beramai-ramai yang digelar sebagai "Holocaust Amari". Kekejaman ini berlaku ke atas sembilan buah kampung di Lembah Amari, di mana semua kampung itu dibakar dan penduduk-penduduknya ditembak mati.

Tentera British mungkin berjaya mengangkap Henrich Kreipe, tetapi raksasa sebenar Crete iaitu Jeneral Muller telah terlepas daripada genggaman mereka.

Mejar Leigh Fermor dan Heinrich Kreipe bertemu semula di Greece pada 1972

Sehinggalah Perang Dunia Kedua berakhir barulah Muller berjaya ditangkap di Jerman dan diekstradisi ke Greece. Dia kemudian disabitkan bersalah atas jenayah perang yang dilakukan dan dihukum mati pada tahun 1946.


Kerana Merpati, Beliau Bertinju : Kisah Tragis Permulaan Karier Mike Tyson

Kita semua mengenali Mike Tyson - bekas juara tinju dunia yang kerap berdepan kontroversi. Dikritik kerana keegoannya di luar dan di dalam gelanggang, reputasi Tyson musnah selepas dia bertindak menggigit telinga Evander Holyfield dalam pertarungan pada tahun 1997.

Walaupun begitu, rekodnya dalam sukan tinju sangat cemerlang. Dia adalah antara juara kedua-dua kejuaraan tinju dunia yang berjaya mempertahankan gelaran selepas 8 kali dicabar.

Bergelar sebagai salah seorang peninju yang mempunyai tumbukan paling padu, tidak ramai yang mengetahui sebab mengapa Tyson mula gemar bertumbuk. Kisahnya bermula dengan seorang kaki buli dan seekor merpati, semasa Tyson berusia 10 tahun.

Seperti kanak-kanak kulit hitam lain ketika era 60-an dan 70-an, hidup Tyson sejak kecil dibelenggu masalah keluarga. Dilahirkan pada 30 Jun 1966, Michael Gerard Tyson adalah anak bongsu kepada pasangan Jimmy Kirkpatrick dan Lorna Mae Tyson.

Sejak kecil, Tyson tidak mengetahui siapakah ayah kandungnya. Di dalam rekod pendaftaran, ayahnya bernama Purcell Tyson, seorang pendatang warga Jamaica tetapi ayahnya yang dikenali adalah Jimmy. Jimmy sebelum itu pernah berkahwin dan mempunyai seorang anak, kemudian bercerai dan berkahwin dengan ibu kepada Tyson.

Jimmy meninggalkan keluarga barunya dengan Michael yang ketika itu baru saja dilahirkan; memerlukan Lorna Mae menjadi penjaga tunggal kepada keluarga berantakan itu. Atas tekanan yang dihadapi, sejak kecil lagi Lorna Mae memberi Tyson dadah dan arak untuk memudahkan Tyson tidur - supaya Lorna Mae boleh pergi bekerja.

Pada usia Michael 16 tahun, Lorna Mae meninggal dunia menyebabkan Tyson terpaksa menumpang tempat berteduh dengan pelatihnya dan orang yang paling banyak mempengaruhi hidupnya, Cus D'Amato.

Kisah bagaimana Tyson mengenali Cus D'Amato yang membantu dia menjadi juara dunia, amat menarik untuk diceritakan.

Membesar dalam komuniti yang banyak masalah jenayah, Tyson juga tidak dapat lari daripada terlibat sama. Jenayah yang paling kerap dilakukan beliau adalah kes-kes kecurian serta pergaduhan.

Sehingga usia 13 tahun Tyson pernah ditahan sebanyak 38 kali atas pelbagai jenis kesalahan - majoritinya melibatkan kes pergaduhan ekoran kutukan yang diterima kerana suaranya yang agak pelat dan nyaring.

Bagaimanapun, pergaduhan pertama Tyson berlaku pada usianya 10 tahun. Sukar mendapat kawan, Tyson lebih banyak menghabiskan masa membela burung merpati yang sering dianggap sebagai rakan sebenar beliau.

Dalam satu kejadian buli, salah seorang pembuli yang selalu mengganggunya bertindak mematahkan leher salah seekor burung merpati belaannya yang sangat beliau sayangi.

Tyson yang sebelum itu berhati lembut tidak pernah berkasar, gagal menahan lagi rasa amarah bertindak menyerang pembuli tersebut dengan tumbukan-tumbukan padu. Detik perubahan itu membawa dirinya ke kancah jenayah pada usia muda, menukarkan hatinya semakin memberontak mencari haluan hidup.

Ketika berusia 11 tahun selepas terlibat dengan banyak kes jenayah dan pergaduhan, Tyson dihantar ke sekolah pemulihan Tryon Schools for Boys yang terletak di Johnstown, New York bagi meredakan masalah disiplinnya. Di situlah dia mula belajar cara-cara bertinju oleh kaunselor sekolah pemulihan itu, seorang bekas juara tinju amatur bernama Bobby Stewart atas permintaan Tyson sendiri.

Stewart merupakan bekas pemenang tinju amatur peringkat kebangsaan pada tahun 1974 dalam kategori 'light heavyweight.' Tyson memohon pertolongan mengajarkan dirinya ilmu-ilmu sukan tinju dan sebagai balasan, Stewart meminta Tyson mengubah perangai buruknya serta lebih serius dalam pelajaran.

Tyson yang baru berusia 11 tahun, sudahpun mempunyai ketinggian 5 kaki 9 inci serta berat 95 kilogram tidak menyedari kelebihan yang ada padanya, kerana pada usia tersebut amat sesuai untuk Tyson mula mempelajari bagaimana bertinju dengan betul.

Stewart akhirnya bersetuju untuk melatih Tyson setelah melihat ada perubahan pada tingkah laku Tyson dan Tyson sendiri nampak serius dalam latihan.

Setelah beberapa bulan Stewart melatih Tyson sendirian, dia tahu Tyson yang berpotensi besar memerlukan bantuan seseorang yang lebih berpengalaman. Stewart mengambil keputusan menghubungi bekas jurulatihnya, Cus D' Amato yang pernah menguruskan kariernya semasa menjadi peninju profesional.

D' Amato adalah seorang bekas peninju bertaraf amatur yang gagal menjadi seorang peninju profesional akibat kecederaan, menyebabkan kerosakan kekal pada bahagian matanya. Pada usia 22 tahun, D' Amato membuka sebuahbpusat sukan di kawasan Bronx, menemui bakat peninju hebat Floyd Patterson dan melatihnya sehingga memenangi pingat emas Olimpik pada tahun 1952.

Pada tahun 1965, D' Amato sekali lagi mencuri tumpuan selepas anak didiknya Jose Torres berjaya menjadi juara dunia kategori 'light heavyweight' selepas Torres berjaya menewaskan Willie Pastrano. Bagaimanapun selepas itu D' Amato memilih untuk memencilkan diri membuka sebuah pusat sukan di Catskill, New York.

Bobby Stewat menjemput Mike Tyson untuk bertemu dengan D' Amato. Melihat potensi yang ada pada remaja tersebut, D' Amato bertindak mengubah gaya tinju Tyson supaya lebih memfokuskan kepada strategi serangan hendap.

Selama beberapa tahun dibawah didikan D' Amato, Tyson mula mengorak langkah dalam peringkat amatur, memenangi pingat emas acara tinju kejohanan Olimpik remaja bagi tahun 1981 dan 1982, sebelum tewas pada tahun 1984 yang hanya melayakkan dia mendapat pingat perak.

Selepas kematian ibunya pada usia 16 tahun, D' Amato bertindak menamakan dirinya sebagai penjaga sah kepada Tyson yang masih muda dan memerlukan sokongan ibu bapa. Kariernya dalam sukan tinju amatur sudah mula bertapak tetapi sasaran Tyson dan D' Amato sudah pastilah dalam liga profesional.

Mike Tyson bergelar peninju profesional pada usia 18 tahun dan memenangi pertarungan profesional pertamanya dengan kemenangan 'Total Knockout.' Ekoran kemenangan berturut-turut yang dimenangi dengan majoritinya secara 'TKO', nama Tyson mula disebut-sebut sebagai peninju berpotensi yang bakal menjadi juara sukan tinju dunia.

Nasib Tyson kembali malang selepas bapa angkatnya D' Amato tidak sempat melihat sendiri usaha titik peluhnya mendidik dan membentuk Tyson berhasil. D' Amato meninggal dunia pada 4 November 1985 menyebabkan Tyson mula hilang arah tujuan. Nasib baiklah salah seorang anak didik D' Amato, seorang bekas peninju bernama Kevin Rooney bertindak mengisi kekosongan yang ditinggalkan D' Amato.

Pertarungan demi pertarungan melibatkan karier muda Tyson dengan peninju-peninju yang semakin meningkat kualitinya akhirnya sampai ke kemuncaknya pada 22 November 1986, hampir genap setahun D' Amato meninggalkan dia.

Pada usia 20 tahun dan 4 bulan, Mike Tyson menumbangkan Trevor Berbick, pemegang kejuaraan WBC kategori 'heavyweight' ketika itu dan juga peninju terakhir yang bertarung dengan legenda Muhammad Ali dengan tumbukan TKO pada pusingan kedua.

Kejayaan Tyson mengungguli pertarungan itu disifatkan sebagai kesinambungan kepada legasi yang ditinggalkan peninju terhebat sebelum era beliau seperti Joe Louis, Rocky Marciano dan sudah tentulah Muhammad Ali.

Tyson bergelar peninju termuda memenangi gelaran juara dunia, semuanya bermula selepas kematian burung merpati kesayangannya yang mengubah hidupnya supaya menjadi lebih agresif seterusnya memperkenal dia pada sukan tinju.